text:
υπηρεσία που εξέδωσε την απόφαση· ή
 β)
 δικαστική προσφυγή ή επανεξέταση της απόφασης.
 3. Κάθε Μέρος εξασφαλίζει ότι, σε περίπτωση που η απόφαση επί της προσφυγής ή της επανεξέτασης που αναφέρεται στην παράγραφο 2 στοιχείο α) δεν εκδοθεί εντός της προθεσμίας που προβλέπεται στις νομοθετικές και κανονιστικές του διατάξεις ή χωρίς αδικαιολόγητη καθυστέρηση, το πρόσωπο που αναφέρεται στην παράγραφο 1 έχει το δικαίωμα περαιτέρω διοικητικής ή δικαστικής προσφυγής ή επανεξέτασης.
 4. Κάθε Μέρος εξασφαλίζει ότι οι λόγοι έκδοσης της διοικητικής απόφασης γνωστοποιούνται στο πρόσωπο που αναφέρεται στην παράγραφο 1, έτσι ώστε να μπορεί το συγκεκριμένο πρόσωπο να καταφύγει στις διαδικασίες προσφυγής ή επανεξέτασης, όπου χρειάζεται.
 ΑΡΘΡΟ 4.9
 Διαχείριση κινδύνων
 1. Κάθε Μέρος θεσπίζει ή διατηρεί σύστημα διαχείρισης κινδύνων που παρέχει στην τελωνειακή αρχή του τη δυνατότητα να επικεντρώνει τις δραστηριότητες επιθεώρησης στις αποστολές υψηλής επικινδυνότητας και να επιταχύνει τη θέση σε ελεύθερη κυκλοφορία των αποστολών χαμηλής επικινδυνότητας.
 2. Κάθε Μέρος βασίζει τη διαχείριση κινδύνων σε εκτίμηση κινδύνου, μέσω κατάλληλων κριτηρίων επιλεκτικότητας.
 3. Κάθε Μέρος μπορεί επίσης να επιλέγει φορτία, σε τυχαία βάση, για τις δραστηριότητες επιθεώρησης που αναφέρονται στην παράγραφο 1, ως τμήμα της διαχείρισης κινδύνων που εφαρμόζει.
 4. Κάθε Μέρος σχεδιάζει και εφαρμόζει διαχείριση κινδύνων κατά τρόπο ώστε να αποφεύγονται αυθαίρετες ή αδικαιολόγητες διακρίσεις ή συγκαλυμμένοι περιορισμοί του διεθνούς εμπορίου.
 ΑΡΘΡΟ 4.10
 Έλεγχος μετά τον εκτελωνισμό
 1. Με σκοπό να επιταχυνθεί η θέση των εμπορευμάτων σε ελεύθερη κυκλοφορία, κάθε Μέρος θεσπίζει ή διατηρεί ελέγχους μετά τον εκτελωνισμό για να διασφαλίζεται η συμμόρφωση με την τελωνειακή του νομοθεσία και τις λοιπές σχετικές με το εμπόριο νομοθετικές και κανονιστικές διατάξεις του. Όταν η τελωνειακή αρχή κάθε Μέρους εφαρμόζει τη διαχείριση κινδύνων που αναφέρεται στο άρθρο 4.9, χρησιμοποιεί τα αποτελέσματα του ελέγχου μετά τον εκτελωνισμό τον οποίο διεξήγαγε. Κάθε Μέρος μπορεί να προβλέπει ότι όταν η τελωνειακή αρχή του εφαρμόζει τη διαχείριση κινδύνων χρησιμοποιεί τα αποτελέσματα του ελέγχου μετά τον εκτελωνισμό τον οποίο διεξήγαγαν άλλες αρμόδιες για το εμπόριο υπηρεσίες, και αντιστρόφως.
 2. Κάθε Μέρος επιλέγει τα πρόσωπα ή τις αποστολές για έλεγχο μετά τον εκτελωνισμό με βάση την επικινδυνότητά τους, η οποία μπορεί να αξιολογείται με κατάλληλα κριτήρια επιλεκτικότητας. Κάθε Μέρος διενεργεί ελέγχους μετά-τον εκτελωνισμό με διαφανή τρόπο. Όταν στη διαδικασία ελέγχου μετέχει πρόσωπο και προκύψουν αξιοποιήσιμα αποτελέσματα, το Μέρος ενημερώνει αμελλητί το πρόσωπο που ενέχεται στη διαδικασία και του οποίου το μητρώο ελέγχεται σχετικά με τα αποτελέσματα, τα δικαιώματα και τις υποχρεώσεις του και τους λόγους που οδήγησαν στα αποτελέσματα.
 ΑΡΘΡΟ 4.11
 Διαμετακόμιση και μεταφόρτωση
 Κάθε Μέρος θεσπίζει ή διατηρεί διαδικασίες για να διευκολύνει την κυκλοφορία των εμπορευμάτων από ή προς το άλλο Μέρος τα οποία βρίσκονται υπό διαμετακόμιση ή μεταφόρτωση εντός του τελωνειακού του εδάφους, διατηρώντας παράλληλα επαρκή έλεγχο.
 ΑΡΘΡΟ 4.12
 Τελωνειακή συνεργασία
 1. Χωρίς να θίγονται οι άλλες μορφές συνεργασίας που προβλέπονται στην παρούσα συμφωνία, οι τελωνειακές αρχές των Μερών συνεργάζονται μεταξύ τους, μεταξύ άλλων ανταλλάσσοντας πληροφορίες, και παρέχουν αμοιβαία διοικητική συνδρομή στα ζητήματα που αναφέρονται στο παρόν κεφάλαιο σύμφωνα με την CMAA, κατά παρέκκλιση από το άρθρο 1.6.
 2. Οι τελωνειακές αρχές των Μερών ενισχύουν τη συνεργασία


text:
τους για τα ζητήματα που αναφέρονται στο παρόν κεφάλαιο με σκοπό την περαιτέρω ανάπτυξη της διευκόλυνσης των εμπορικών συναλλαγών, διασφαλίζοντας παράλληλα τη συμμόρφωση με τις αντίστοιχες τελωνειακές νομοθεσίες τους και τη βελτίωση της ασφάλειας της αλυσίδας εφοδιασμού, στους ακόλουθους τομείς:
 α)
 συνεργασία για την περαιτέρω απλούστευση των τελωνειακών διαδικασιών, λαμβανομένης υπόψη της εξέλιξης των εμπορικών πρακτικών·
 β)
 συνεργασία για την εναρμόνιση των απαιτήσεων παροχής στοιχείων για τελωνειακούς σκοπούς, σύμφωνα με τα ισχύοντα διεθνή πρότυπα, όπως τα πρότυπα του ΠΟΤ·
 γ)
 συνεργασία για την περαιτέρω ανάπτυξη των σχετικών με τα τελωνεία πτυχών της διασφάλισης και της διευκόλυνσης της αλυσίδας εφοδιασμού του διεθνούς εμπορίου σύμφωνα με το πλαίσιο SAFE·
 δ)
 συνεργασία για τη βελτίωση των τεχνικών τους για τη διαχείριση κινδύνων, μεταξύ άλλων μέσω ανταλλαγής βέλτιστων πρακτικών και, κατά περίπτωση, πληροφοριών σχετικά με τους κινδύνους και αποτελεσμάτων των ελέγχων·
 ε)
 συνεργασία με σκοπό να αναπτύξουν περαιτέρω τα μέτρα που αναφέρονται στο άρθρο 4.4 παράγραφος 3 και στο άρθρο 4.6 παράγραφος 2 ή τα προγράμματα που αναφέρονται στο άρθρο 4.6 παράγραφος 3, συμπεριλαμβανομένης της δυνατότητας συνεργασίας με σκοπό να επιτρέπεται στους εμπόρους ή τους οικονομικούς φορείς ενός Μέρους να επωφεληθούν από τα μέτρα ή τα προγράμματα του άλλου Μέρους·
 στ)
 συνεργασία και συντονισμός σε διεθνείς οργανισμούς όπως ο ΠΟΕ και ο ΠΟΤ, για θέματα κοινού ενδιαφέροντος, όπως είναι η δασμολογική κατάταξη, η δασμολογητέα αξία και η καταγωγή, με σκοπό την επίτευξη, στο μέτρο του δυνατού, κοινών θέσεων· και
 ζ)
 συνεργασία στον τομέα της επιβολής του νόμου με σκοπό την καταπολέμηση της διακίνησης απαγορευμένων εμπορευμάτων.
 3. Οι τελωνειακές αρχές των Μερών διασφαλίζουν την ανταλλαγή των αναγκαίων πληροφοριών για την εφαρμογή της παραγράφου 2.
 ΑΡΘΡΟ 4.13
 Προσωρινή εισδοχή
 Για την προσωρινή εισδοχή των εμπορευμάτων που αναφέρονται στο άρθρο 2.10 και ανεξαρτήτως της καταγωγής τους, κάθε Μέρος, σύμφωνα με τις διαδικασίες που καθορίζονται στις διεθνείς συμβάσεις σχετικά με την προσωρινή εισδοχή και εφαρμόζονται από το Μέρος, αποδέχεται τα δελτία ATA (15) που έχουν εκδοθεί στο άλλο Μέρος.
 ΑΡΘΡΟ 4.14
 Επιτροπή κανόνων καταγωγής και τελωνειακών θεμάτων
 1. Η επιτροπή κανόνων καταγωγής και τελωνειακών θεμάτων που συγκροτείται βάσει του άρθρου 22.3 (εφεξής στο παρόν κεφάλαιο «η επιτροπή») είναι αρμόδια για την αποτελεσματική εφαρμογή και τη λειτουργία του παρόντος κεφαλαίου και των τελωνειακών θεμάτων του κεφαλαίου 2 και του άρθρου 14.51, πέρα από τις άλλες αρμοδιότητες που προσδιορίζονται στο άρθρο 3.28 παράγραφος 1 (16).
 2. Η επιτροπή πραγματοποιεί κοινές συνεδριάσεις με τη μεικτή επιτροπή τελωνειακής συνεργασίας (εφεξής στο παρόν κεφάλαιο «η ΜΕΤΣ») που συστάθηκε σύμφωνα με την CMAA, εκτός αν η διεξαγωγή κοινών συνεδριάσεων δεν είναι αναγκαία για τη διασφάλιση της συνέπειας στην εφαρμογή και τη λειτουργία των διατάξεων που αναφέρονται στην παράγραφο 1 και στην CMAA (17).
 3. Τα Μέρη εξασφαλίζουν ότι η σύνθεση των αντιπροσωπειών τους στις συνεδριάσεις της επιτροπής ανταποκρίνεται στα σημεία της ημερήσιας διάταξης.
 4. Χωρίς να θίγονται τα καθήκοντα της ΜΕΤΣ, η επιτροπή έχει τα ακόλουθα καθήκοντα:
 α)
 να εξετάζει όλα τα ζητήματα που ανακύπτουν από την εφαρμογή και τη λειτουργία των διατάξεων που αναφέρονται στην παράγραφο 1·
 β)
 να προσδιορίζει τομείς που επιδέχονται

type: contracts

jurisdiction: EU


text:
βελτίωση όσον αφορά την εφαρμογή και τη λειτουργία των διατάξεων που αναφέρονται στην παράγραφο 1·
 γ)
 να λειτουργεί ως μηχανισμός ταχείας επίτευξης αμοιβαία αποδεκτών λύσεων όσον αφορά οποιοδήποτε θέμα που καλύπτεται από τις διατάξεις οι οποίες αναφέρονται στην παράγραφο 1·
 δ)
 να συντάσσει ψηφίσματα, συστάσεις ή γνώμες σχετικά με δράσεις ή μέτρα τα οποία θεωρεί αναγκαία για την επίτευξη των στόχων και την αποτελεσματική λειτουργία του παρόντος κεφαλαίου·
 ε)
 να αποφασίζει σχετικά με τα μέτρα που πρέπει να ληφθούν ή τα μέτρα που πρέπει να υλοποιηθούν από ένα Μέρος ή από τα Μέρη στους τομείς που αναφέρονται στο άρθρο 4.12 παράγραφος 2, τα οποία κρίνει αναγκαία για την επίτευξη των στόχων και την αποτελεσματική λειτουργία του παρόντος κεφαλαίου· και
 στ)
 να ασκεί άλλα καθήκοντα που ενδέχεται να της ανατεθούν από τη μεικτή επιτροπή σύμφωνα με το άρθρο 22.1 παράγραφος 5 στοιχείο β).
 ΚΕΦΑΛΑΙΟ 5
 ΜΕΤΡΑ ΑΠΟΚΑΤΑΣΤΑΣΗΣ ΤΟΥ ΕΜΠΟΡΙΟΥ
 ΤΜΗΜΑ Α
 Γενικές διατάξεις
 ΑΡΘΡΟ 5.1
 Ορισμοί
 Για τους σκοπούς του παρόντος κεφαλαίου ισχύουν οι ακόλουθοι ορισμοί:
 α)
 «εγχώριος κλάδος παραγωγής»: το σύνολο των παραγωγών που παράγουν ομοειδή ή ευθέως ανταγωνιστικά εμπορεύματα και οι οποίοι αναπτύσσουν δραστηριότητα σε ένα Μέρος ή των οποίων η αθροιζόμενη παραγωγή ομοειδών ή ευθέως ανταγωνιστικών εμπορευμάτων αντιπροσωπεύει μεγάλο ποσοστό της συνολικής εγχώριας παραγωγής των εν λόγω εμπορευμάτων·
 β)
 «σοβαρή ζημία»: σοβαρή γενική επιδείνωση της θέσης εγχώριου κλάδου παραγωγής·
 γ)
 «κίνδυνος πρόκλησης σοβαρής ζημίας»: σοβαρή ζημία η οποία είναι πέραν αμφιβολίας επικείμενη, σύμφωνα με την έρευνα που αναφέρεται στο άρθρο 5.4 παράγραφος 3. Το συμπέρασμα που αναφέρεται στην ύπαρξη κινδύνου πρόκλησης σοβαρής ζημίας στηρίζεται σε πραγματικά δεδομένα και όχι απλώς σε ισχυρισμούς, εικασίες ή μακρινές πιθανότητες· και
 δ)
 «μεταβατική περίοδος»: σε σχέση με συγκεκριμένο καταγόμενο εμπόρευμα, το χρονικό διάστημα από την ημερομηνία έναρξης ισχύος της παρούσας συμφωνίας έως 10 έτη μετά την ημερομηνία ολοκλήρωσης της μείωσης ή κατάργησης των δασμών για το εν λόγω εμπόρευμα σύμφωνα με το παράρτημα 2-Α.
 ΤΜΗΜΑ B
 Διμερή μέτρα διασφάλισης
 ΑΡΘΡΟ 5.2
 Εφαρμογή διμερών μέτρων διασφάλισης
 1. Αν, ως αποτέλεσμα κατάργησης ή μείωσης δασμού σύμφωνα με το άρθρο 2.8, ένα καταγόμενο εμπόρευμα από ένα Μέρος εισάγεται στο άλλο Μέρος σε τόσο αυξημένες ποσότητες, σε απόλυτους αριθμούς ή σε σχέση με την εγχώρια παραγωγή, και υπό τέτοιες συνθήκες ώστε να προκαλείται ή να υπάρχει κίνδυνος να προκληθεί σοβαρή ζημία σε έναν εγχώριο κλάδο παραγωγής, το άλλο Μέρος μπορεί να λάβει τα μέτρα που προβλέπονται στην παράγραφο 2, στον βαθμό που αυτό είναι αναγκαίο για την αποτροπή ή την αποκατάσταση της σοβαρής ζημίας στον εγχώριο κλάδο παραγωγής του άλλου Μέρους και για τη διευκόλυνση της προσαρμογής του εγχώριου κλάδου παραγωγής.
 2. Το διμερές μέτρο διασφάλισης μπορεί να συνίσταται:
 α)
 σε αναστολή κάθε περαιτέρω μείωσης του δασμολογικού συντελεστή που προβλέπεται στο κεφάλαιο 2 για το καταγόμενο εμπόρευμα· ή
 β)
 σε αύξηση του δασμολογικού συντελεστή για το συγκεκριμένο καταγόμενο εμπόρευμα σε επίπεδο που δεν υπερβαίνει τον μικρότερο από τους δύο παρακάτω συντελεστές:
 i)
 τον δασμολογικό συντελεστή του μάλλον ευνοούμενου κράτους που ίσχυε κατά την ημερομηνία εφαρμογής του διμερούς μέτρου διασφάλισης· και
 ii)
 τον δασμολογικό συντελεστή του μάλλον


text:
ευνοούμενου κράτους που ίσχυε την προηγουμένη της ημερομηνίας έναρξης ισχύος της παρούσας συμφωνίας.
 ΑΡΘΡΟ 5.3
 Όροι και περιορισμοί
 1. Κανένα διμερές μέτρο διασφάλισης δεν διατηρείται παρά μόνο στον βαθμό και για τη χρονική περίοδο που μπορεί να είναι αναγκαία για την αποτροπή ή την αποκατάσταση σοβαρής ζημίας και για τη διευκόλυνση της προσαρμογής του εγχώριου κλάδου παραγωγής, υπό τον όρο ότι η εν λόγω χρονική περίοδος δεν υπερβαίνει τα δύο έτη. Ωστόσο, ένα διμερές μέτρο διασφάλισης μπορεί να παραταθεί, υπό τον όρο ότι η συνολική διάρκεια του διμερούς μέτρου διασφάλισης, συμπεριλαμβανομένων των παρατάσεων, δεν υπερβαίνει τα τέσσερα έτη.
 2. Διμερή μέτρα διασφάλισης μπορούν να εφαρμόζονται μόνον κατά τη διάρκεια της μεταβατικής περιόδου.
 3. Προκειμένου να διευκολυνθεί η προσαρμογή σε περιπτώσεις κατά τις οποίες η προβλεπόμενη διάρκεια ισχύος του διμερούς μέτρου διασφάλισης υπερβαίνει το ένα έτος, το Μέρος που εφαρμόζει το διμερές μέτρο διασφάλισης πραγματοποιεί σταδιακή απελευθέρωση του διμερούς μέτρου διασφάλισης σε τακτά χρονικά διαστήματα κατά τη διάρκεια της περιόδου εφαρμογής.
 4. Κανένα διμερές μέτρο διασφάλισης δεν εφαρμόζεται στις εισαγωγές καταγόμενου εμπορεύματος το οποίο υπόκειτο ήδη σε τέτοιο διμερές μέτρο διασφάλισης επί χρονικό διάστημα ίσο με τη διάρκεια εφαρμογής του προηγούμενου διμερούς μέτρου διασφάλισης ή επί ένα έτος, όποιο από τα δύο είναι μεγαλύτερο.
 5. Μετά τη λήξη της ισχύος διμερούς μέτρου διασφάλισης, ο δασμολογικός συντελεστής για το καταγόμενο εμπόρευμα που υπόκειτο στο μέτρο είναι ο συντελεστής που θα ίσχυε για το εμπόρευμα αν δεν υπήρχε το διμερές μέτρο διασφάλισης.
 ΑΡΘΡΟ 5.4
 Έρευνα
 1. Μέρος μπορεί να εφαρμόσει διμερές μέτρο διασφάλισης μόνο μετά τη διενέργεια έρευνας από την αρμόδια αρχή του (18), σύμφωνα με τις ίδιες διαδικασίες που προβλέπονται στο άρθρο 3 και στο άρθρο 4 παράγραφος 2 στοιχείο γ) της συμφωνίας για τα μέτρα διασφάλισης.
 2. Η έρευνα, σε όλες τις περιπτώσεις, ολοκληρώνεται εντός ενός έτους από την ημερομηνία έναρξής της.
 3. Στο πλαίσιο της έρευνας για να διαπιστωθεί κατά πόσον η αύξηση των εισαγωγών καταγόμενου εμπορεύματος έχει προκαλέσει ή υπάρχει κίνδυνος να προκαλέσει σοβαρή ζημία σε έναν εγχώριο κλάδο παραγωγής, η αρμόδια αρχή που διενεργεί την έρευνα αξιολογεί όλους τους σχετικούς αντικειμενικούς και μετρήσιμους παράγοντες που επηρεάζουν την κατάσταση του συγκεκριμένου εγχώριου κλάδου παραγωγής. Σ' αυτούς τους παράγοντες περιλαμβάνονται, ιδίως, το ποσοστό και το ποσό αύξησης των εισαγωγών του καταγόμενου εμπορεύματος σε απόλυτες και σχετικές τιμές, το μερίδιο της εγχώριας αγοράς που καταλαμβάνουν οι αυξημένες εισαγωγές του καταγόμενου εμπορεύματος, καθώς και οι αλλαγές στο επίπεδο πωλήσεων, στην παραγωγή, στην παραγωγικότητα, στη χρησιμοποίηση της παραγωγικής ικανότητας, στα κέρδη και τις ζημίες και στην απασχόληση.
 4. Η διαπίστωση ότι οι αυξημένες εισαγωγές ενός καταγόμενου εμπορεύματος έχουν προκαλέσει ή υπάρχει κίνδυνος να προκαλέσουν σοβαρή ζημία σε έναν εγχώριο κλάδο παραγωγής μπορεί να γίνει μόνον αν η έρευνα αποδείξει, βάσει αντικειμενικών στοιχείων, την ύπαρξη αιτιώδους συνάφειας μεταξύ της αύξησης των εισαγωγών του καταγόμενου εμπορεύματος και της σοβαρής ζημίας ή του κινδύνου σοβαρής ζημίας για τον εγχώριο κλάδο παραγωγής. Στο πλαίσιο αυτής της διαπίστωσης λαμβάνονται υπόψη και άλλοι παράγοντες, εκτός από την αύξηση των εισαγωγών του καταγόμενου εμπορεύματος, οι οποίοι επίσης προκαλούν ταυτόχρονα ζημία


text:
στον εγχώριο κλάδο παραγωγής.
 ΑΡΘΡΟ 5.5
 Κοινοποίηση
 1. Κάθε Μέρος ειδοποιεί πάραυτα το άλλο Μέρος εγγράφως, όποτε:
 α)
 ξεκινά έρευνα κατά τα αναφερόμενα στο άρθρο 5.4 παράγραφος 1 σχετικά με σοβαρή ζημία ή κίνδυνο πρόκλησης σοβαρής ζημίας, αναφέροντας τους σχετικούς λόγους·
 β)
 προβαίνει σε διαπίστωση σοβαρής ζημίας ή κινδύνου πρόκλησης σοβαρής ζημίας που οφείλεται στην αύξηση των εισαγωγών· και
 γ)
 λαμβάνει απόφαση για εφαρμογή ή παράταση της ισχύος διμερούς μέτρου διασφάλισης.
 2. Το Μέρος που προέβη στην κοινοποίηση κατά τα αναφερόμενα στην παράγραφο 1 παρέχει στο άλλο Μέρος όλες τις σχετικές πληροφορίες, στις οποίες περιλαμβάνονται:
 α)
 στην περίπτωση της κοινοποίησης που αναφέρεται στην παράγραφο 1 στοιχείο α), ο λόγος έναρξης της έρευνας, η ακριβής περιγραφή του καταγόμενου εμπορεύματος που αποτελεί αντικείμενο της έρευνας και η διάκρισή του βάσει του εναρμονισμένου συστήματος, η αναμενόμενη διάρκεια της έρευνας και η ημερομηνία έναρξης της έρευνας· και
 β)
 στην περίπτωση της κοινοποίησης που αναφέρεται στην παράγραφο 1 στοιχεία β) και γ), τα αποδεικτικά στοιχεία της σοβαρής ζημίας ή του κινδύνου πρόκλησης σοβαρής ζημίας λόγω της αύξησης των εισαγωγών του καταγόμενου εμπορεύματος, η ακριβής περιγραφή του καταγόμενου εμπορεύματος που αποτελεί αντικείμενο του προτεινόμενου διμερούς μέτρου διασφάλισης και η διάκρισή του βάσει του εναρμονισμένου συστήματος, η ακριβής περιγραφή του προτεινόμενου διμερούς μέτρου διασφάλισης, η προτεινόμενη ημερομηνία εφαρμογής του διμερούς μέτρου διασφάλισης και η αναμενόμενη διάρκειά του.
 ΑΡΘΡΟ 5.6
 Διαβουλεύσεις και αντισταθμίσεις
 1. Το Μέρος που προτείνει εφαρμογή ή παράταση της ισχύος διμερούς μέτρου διασφάλισης προβλέπει κατάλληλες ευκαιρίες για προηγούμενες διαβουλεύσεις με το άλλο Μέρος, με σκοπό την επανεξέταση των πληροφοριών οι οποίες προκύπτουν από την έρευνα που αναφέρεται στο άρθρο 5.4 παράγραφος 1, την ανταλλαγή απόψεων σχετικά με το διμερές μέτρο διασφάλισης και την επίτευξη συμφωνίας αντιστάθμισης, όπως προβλέπεται στο παρόν άρθρο.
 2. Το Μέρος που προτείνει την εφαρμογή ή την παράταση της ισχύος διμερούς μέτρου διασφάλισης παρέχει στο άλλο Μέρος αμοιβαία αποδεκτά μέσα εμπορικής αντιστάθμισης με τη μορφή δασμολογικών παραχωρήσεων, η αξία των οποίων είναι ουσιαστικά ισοδύναμη με εκείνη των πρόσθετων δασμών που αναμένεται να προκύψουν από το διμερές μέτρο διασφάλισης.
 3. Αν τα Μέρη αδυνατούν να συμφωνήσουν για την αντιστάθμιση εντός 30 ημερών από την έναρξη των διαβουλεύσεων, το Μέρος του οποίου καταγόμενο εμπόρευμα υπόκειται στο διμερές μέτρο διασφάλισης είναι ελεύθερο να αναστείλει την εφαρμογή δασμολογικών παραχωρήσεων βάσει της παρούσας συμφωνίας, η αξία των οποίων είναι ουσιαστικά ισοδύναμη με εκείνη των πρόσθετων δασμών που προκύπτουν από το διμερές μέτρο διασφάλισης. Το Μέρος που ασκεί το δικαίωμα αναστολής μπορεί να αναστείλει την εφαρμογή δασμολογικών παραχωρήσεων μόνο για το χρονικό διάστημα που είναι το ελάχιστο αναγκαίο για την επίτευξη ουσιαστικά ισοδύναμων αποτελεσμάτων και μόνον για την περίοδο που το διμερές μέτρο διασφάλισης εξακολουθεί να ισχύει.
 4. Κατά παρέκκλιση από την παράγραφο 3, το δικαίωμα αναστολής που αναφέρεται στην εν λόγω παράγραφο δεν ασκείται κατά τους πρώτους 24 μήνες της εφαρμογής διμερούς μέτρου διασφάλισης, υπό τον όρο ότι το διμερές μέτρο διασφάλισης θεσπίστηκε για να αντιμετωπιστεί αύξηση σε απόλυτα μεγέθη των εισαγωγών και ότι το εν λόγω μέτρο διασφάλισης είναι σύμφωνο με τις διατάξεις της παρούσας συμφωνίας.


text:
ΑΡΘΡΟ 5.7
 Προσωρινά διμερή μέτρα διασφάλισης
 1. Σε κρίσιμες περιπτώσεις, κατά τις οποίες τυχόν καθυστέρηση μπορεί να προκαλέσει ζημία που θα ήταν δύσκολο να επανορθωθεί, κάθε Μέρος μπορεί να εφαρμόσει προσωρινό διμερές μέτρο διασφάλισης, το οποίο λαμβάνει τη μορφή του μέτρου που ορίζεται στο άρθρο 5.2 παράγραφος 2 στοιχείο α) ή β), αφού προηγουμένως διαπιστωθεί ότι υπάρχουν σαφή στοιχεία που αποδεικνύουν ότι η αύξηση των εισαγωγών καταγόμενου εμπορεύματος του άλλου Μέρους έχει προκαλέσει ή υπάρχει κίνδυνος να προκαλέσει σοβαρή ζημία σε έναν εγχώριο κλάδο παραγωγής του Μέρους το οποίο προτείνει την εφαρμογή του προσωρινού διμερούς μέτρου διασφάλισης.
 2. Κάθε Μέρος ενημερώνει εγγράφως το άλλο Μέρος σχετικά με το προτεινόμενο προσωρινό διμερές μέτρο διασφάλισης, το αργότερο κατά την ημερομηνία εφαρμογής του μέτρου. Αμέσως μετά την εφαρμογή του προσωρινού διμερούς μέτρου διασφάλισης ξεκινούν διαβουλεύσεις μεταξύ των Μερών σχετικά με την εφαρμογή του προσωρινού διμερούς μέτρου διασφάλισης. Η κοινοποίηση περιέχει αποδεικτικά στοιχεία για την ύπαρξη κρίσιμων περιστάσεων, αποδεικτικά στοιχεία της σοβαρής ζημίας ή του κινδύνου πρόκλησης σοβαρής ζημίας λόγω της αύξησης των εισαγωγών του καταγόμενου εμπορεύματος, ακριβή περιγραφή του καταγόμενου εμπορεύματος το οποίο υπόκειται στο προτεινόμενο προσωρινό διμερές μέτρο διασφάλισης και τη διάκρισή του βάσει του εναρμονισμένου συστήματος, καθώς και ακριβή περιγραφή του προτεινόμενου προσωρινού διμερούς μέτρου διασφάλισης.
 3. Η διάρκεια των προσωρινών διμερών μέτρων διασφάλισης δεν υπερβαίνει τις 200 ημέρες. Κατά τη διάρκεια αυτής της περιόδου πληρούνται οι συναφείς απαιτήσεις του άρθρου 5.4. Η διάρκεια του προσωρινού διμερούς μέτρου διασφάλισης συνυπολογίζεται στην περίοδο που ορίζεται στο άρθρο 5.3 παράγραφος 1.
 4. Το άρθρο 5.3 παράγραφος 5 εφαρμόζεται αναλογικά για τα προσωρινά διμερή μέτρα διασφάλισης. Ο δασμός που επιβάλλεται κατ' εφαρμογή του διμερούς μέτρου διασφάλισης επιστρέφεται αν η μεταγενέστερη έρευνα η οποία αναφέρεται στο άρθρο 5.4 παράγραφος 1 δεν διαπιστώσει ότι η αύξηση των εισαγωγών του καταγόμενου εμπορεύματος που υπόκειται στο προσωρινό διμερές μέτρο διασφάλισης έχει προκαλέσει ή υπάρχει κίνδυνος να προκαλέσει σοβαρή ζημία σε εγχώριο κλάδο παραγωγής.
 ΑΡΘΡΟ 5.8
 Διάφορα
 Οι κοινοποιήσεις που αναφέρονται στο άρθρο 5.5 παράγραφος 1 και στο άρθρο 5.7 παράγραφος 2, καθώς και κάθε άλλη επικοινωνία μεταξύ των Μερών βάσει του παρόντος τμήματος, συντάσσονται στα αγγλικά.
 ΤΜΗΜΑ Γ
 Συνολικά μέτρα διασφάλισης
 ΑΡΘΡΟ 5.9
 Γενικές διατάξεις
 1. Καμία διάταξη του παρόντος κεφαλαίου δεν εμποδίζει ένα Μέρος να εφαρμόσει μέτρα διασφάλισης για εμπορεύματα καταγωγής του άλλου Μέρους σύμφωνα με το άρθρο XIX της GATT 1994 και τη συμφωνία για τα μέτρα διασφάλισης.
 2. Οι διατάξεις του παρόντος τμήματος δεν υπάγονται στη διαδικασία επίλυσης διαφορών του κεφαλαίου 21.
 ΑΡΘΡΟ 5.10
 Εφαρμογή μέτρων διασφάλισης
 Κανένα Μέρος δεν εφαρμόζει ούτε διατηρεί ταυτόχρονα, για το ίδιο εμπόρευμα:
 α)
 διμερές μέτρο διασφάλισης που προβλέπεται στο τμήμα Β·
 β)
 μέτρο δυνάμει του άρθρου XIX της GATT 1994 και της συμφωνίας για τα μέτρα διασφάλισης· ή
 γ)
 μέτρο διασφάλισης που προβλέπεται στο παράρτημα 2-Α μέρος 3 τμήμα Γ.
 ΤΜΗΜΑ Δ
 Μέτρα αντιντάμπινγκ και αντισταθμιστικά μέτρα
 ΑΡΘΡΟ 5.11
 Γενικές διατάξεις
 1. Τα Μέρη διατηρούν τα δικαιώματα και τις υποχρεώσεις που υπέχουν βάσει της συμφωνίας για το αντιντάμπινγκ και της συμφωνίας ΕΑΜ.
 2. Οι διατάξεις του παρόντος τμήματος δεν


text:
υπάγονται στη διαδικασία επίλυσης διαφορών του κεφαλαίου 21.
 3. Το κεφάλαιο 3 δεν εφαρμόζεται για τα μέτρα αντιντάμπινγκ και τα αντισταθμιστικά μέτρα βάσει της παρούσας συμφωνίας.
 ΑΡΘΡΟ 5.12
 Διαφάνεια και γνωστοποίηση των ουσιωδών πραγματικών περιστατικών
 1. Κάθε Μέρος διεξάγει έρευνες για την επιβολή μέτρων αντιντάμπινγκ και αντισταθμιστικού δασμού με δίκαιο και διαφανή τρόπο και με βάση τη συμφωνία για το αντιντάμπινγκ και τη συμφωνία ΕΑΜ.
 2. Κάθε Μέρος διασφαλίζει, πριν ή αμέσως μετά την επιβολή τυχόν προσωρινών μέτρων που αναφέρονται στο άρθρο 7 της συμφωνίας για το αντιντάμπινγκ και στο άρθρο 17 της συμφωνίας ΕΑΜ και, σε κάθε περίπτωση, πριν από τη λήψη τελικής απόφασης, την πλήρη γνωστοποίηση των ουσιωδών πραγματικών περιστατικών που αποτελούν τη βάση για την απόφαση σχετικά με την εφαρμογή προσωρινών και οριστικών μέτρων. Η πλήρης γνωστοποίηση των ουσιωδών πραγματικών περιστατικών δεν θίγει τις απαιτήσεις περί εμπιστευτικότητας που αναφέρονται στο άρθρο 6.5 της συμφωνίας για το αντιντάμπινγκ και στο άρθρο 12.4 της συμφωνίας ΕΑΜ. Η γνωστοποίηση αυτή γίνεται γραπτώς και εγκαίρως, ώστε τα ενδιαφερόμενα μέρη να έχουν επαρκές χρονικό διάστημα για να προασπίσουν τα συμφέροντά τους.
 3. Η γνωστοποίηση των ουσιωδών πραγματικών περιστατικών, που γίνεται σύμφωνα με την παράγραφο 2, περιλαμβάνει ιδίως:
 α)
 στην περίπτωση έρευνας αντιντάμπινγκ, τα περιθώρια ντάμπινγκ που καθορίστηκαν, επαρκώς αναλυτική επεξήγηση της βάσης και της μεθοδολογίας σύμφωνα με τις οποίες καθορίστηκαν οι κανονικές αξίες και οι τιμές εξαγωγής, και της μεθοδολογίας που χρησιμοποιήθηκε για τη σύγκριση των κανονικών αξιών και των τιμών εξαγωγής, συμπεριλαμβανομένων τυχόν προσαρμογών·
 β)
 στην περίπτωση έρευνας αντισταθμιστικού δασμού, τον καθορισμό των αντισταθμίσιμων επιδοτήσεων, συμπεριλαμβανομένων επαρκών λεπτομερειών σχετικά με τον υπολογισμό του ποσού και τη μεθοδολογία που ακολουθείται για τον καθορισμό της ύπαρξης επιδότησης· και
 γ)
 πληροφορίες που αφορούν τον προσδιορισμό της ζημίας, συμπεριλαμβανομένων στοιχείων σχετικά με τον όγκο των εισαγωγών που αποτελούν αντικείμενο ντάμπινγκ και της επίπτωσης των εισαγωγών που αποτελούν αντικείμενο ντάμπινγκ επί των τιμών της εγχώριας αγοράς για ομοειδή εμπορεύματα, της λεπτομερούς μεθοδολογίας που χρησιμοποιήθηκε για τον υπολογισμό της υποτιμολόγησης, της επακόλουθης επίπτωσης των εισαγωγών που αποτελούν αντικείμενο ντάμπινγκ στον εγχώριο κλάδο παραγωγής, και της απόδειξης αιτιώδους σχέσης, μεταξύ άλλων, με την εξέταση άλλων παραγόντων, πλην των εισαγωγών που αποτελούν αντικείμενο ντάμπινγκ, όπως αναφέρεται στο άρθρο 3.5 της συμφωνίας για το αντιντάμπινγκ.
 4. Στις περιπτώσεις όπου μια αρμόδια για την έρευνα αρχή (19) ενός Μέρους προτίθεται να κάνει χρήση των διαθέσιμων πραγματικών περιστατικών σύμφωνα με το άρθρο 6.8 της συμφωνίας για το αντιντάμπινγκ, η αρμόδια για την έρευνα αρχή ενημερώνει το σχετικό ενδιαφερόμενο μέρος για τις προθέσεις της και του παρέχει σαφείς ενδείξεις για τους λόγους που μπορεί να οδηγήσουν στη χρήση των διαθέσιμων πραγματικών περιστατικών. Αν η αρμόδια για την έρευνα αρχή θεωρήσει μη ικανοποιητικές τις εξηγήσεις που παρέσχε το σχετικό ενδιαφερόμενο μέρος, αφού του δόθηκε η δυνατότητα να παράσχει συμπληρωματικές εξηγήσεις εντός εύλογης χρονικής περιόδου, η γνωστοποίηση των ουσιωδών πραγματικών περιστατικών περιέχει σαφή αναφορά στα διαθέσιμα πραγματικά περιστατικά τα οποία χρησιμοποίησε η αρμόδια για την έρευνα αρχή.
 ΑΡΘΡΟ 5.13
 Συνεκτίμηση του δημόσιου συμφέροντος
 Κατά τη διεξαγωγή ερευνών αντιντάμπινγκ και αντισταθμιστικού δασμού σχετικά με ένα εμπόρευμα,


text:
η αρμόδια για την έρευνα αρχή του Μέρους εισαγωγής, σύμφωνα με τις νομοθετικές και κανονιστικές διατάξεις του εν λόγω Μέρους, παρέχει ευκαιρίες στους παραγωγούς στο Μέρος εισαγωγής του ομοειδούς εμπορεύματος, στους εισαγωγείς του εμπορεύματος, στους βιομηχανικούς χρήστες του εμπορεύματος και σε αντιπροσωπευτικές οργανώσεις καταναλωτών, σε περιπτώσεις κατά τις οποίες το εμπόρευμα πωλείται συνήθως στο λιανεμπόριο, να υποβάλουν τις απόψεις τους γραπτώς όσον αφορά την έρευνα αντιντάμπινγκ και αντισταθμιστικού δασμού, μεταξύ άλλων όσον αφορά τις δυνητικές επιπτώσεις του δασμού στην κατάστασή τους.
 ΑΡΘΡΟ 5.14
 Έρευνα αντιντάμπινγκ
 Όταν η αρμόδια για την έρευνα αρχή του Μέρους εισαγωγής έχει λάβει γραπτό αίτημα εκ μέρους ή για λογαριασμό του εγχώριου κλάδου παραγωγής για την έναρξη έρευνας αντιντάμπινγκ σχετικά με ένα εμπόρευμα από το Μέρος εξαγωγής, το Μέρος εισαγωγής κοινοποιεί το εν λόγω αίτημα στο Μέρος εξαγωγής, τουλάχιστον 10 ημέρες πριν από την έναρξη της εν λόγω έρευνας.
 ΚΕΦΑΛΑΙΟ 6
 ΜΕΤΡΑ ΥΓΕΙΟΝΟΜΙΚΗΣ ΚΑΙ ΦΥΤΟΫΓΕΙΟΝΟΜΙΚΗΣ ΠΡΟΣΤΑΣΙΑΣ
 ΑΡΘΡΟ 6.1
 Στόχοι
 Οι στόχοι του παρόντος κεφαλαίου είναι:
 α)
 η προστασία της ζωής και της υγείας των ανθρώπων, των ζώων ή των φυτών, μέσα από την κατάρτιση, έγκριση και επιβολή μέτρων υγειονομικής και φυτοϋγειονομικής προστασίας και, ταυτόχρονα, η ελαχιστοποίηση των αρνητικών επιπτώσεών τους στις εμπορικές συναλλαγές μεταξύ των Μερών·
 β)
 η προώθηση της συνεργασίας μεταξύ των Μερών για την εφαρμογή της συμφωνίας ΥΦΠ· και
 γ)
 η παροχή μέσων για τη βελτίωση της επικοινωνίας και της συνεργασίας μεταξύ των Μερών, πλαισίου για την εξέταση των θεμάτων που σχετίζονται με την εφαρμογή των υγειονομικών και φυτοϋγειονομικών μέτρων, καθώς και μέσων για την επίτευξη αμοιβαία αποδεκτών λύσεων.
 ΑΡΘΡΟ 6.2
 Πεδίο εφαρμογής
 Το παρόν κεφάλαιο εφαρμόζεται σε όλα τα μέτρα υγειονομικής και φυτοϋγειονομικής προστασίας των Μερών δυνάμει της συμφωνίας ΥΦΠ τα οποία μπορούν να επηρεάσουν, άμεσα ή έμμεσα, τις εμπορικές συναλλαγές μεταξύ των Μερών.
 ΑΡΘΡΟ 6.3
 Ορισμοί
 1. Για τους σκοπούς του παρόντος κεφαλαίου ισχύουν οι ορισμοί που παρατίθενται στο παράρτημα Α της συμφωνίας ΥΦΠ.
 2. Για τους σκοπούς του παρόντος κεφαλαίου ισχύουν οι ακόλουθοι ορισμοί:
 α)
 «όροι εισαγωγής»: κάθε υγειονομικό ή φυτοϋγειονομικό μέτρο του οποίου οι όροι πρέπει να πληρούνται για την εισαγωγή προϊόντων· και
 β)
 «προστατευόμενη ζώνη»: μια επίσημα οριοθετημένη γεωγραφική περιοχή του εδάφους κάθε Μέρους στην οποία ένας συγκεκριμένος ρυθμιζόμενος επιβλαβής οργανισμός δεν είναι εγκατεστημένος, παρά τις ευνοϊκές συνθήκες για την εγκατάστασή του και παρά την παρουσία του σε άλλα μέρη του εδάφους του Μέρους.
 3. Eπιπροσθέτως, η επιτροπή μέτρων υγειονομικής και φυτοϋγειονομικής προστασίας που συγκροτείται σύμφωνα με το άρθρο 22.3, μπορεί να εγκρίνει άλλους ορισμούς όσον αφορά την εφαρμογή του παρόντος κεφαλαίου, λαμβάνοντας υπόψη τα γλωσσάρια και τους ορισμούς που έχουν αναπτυχθεί από συναφείς διεθνείς οργανισμούς, όπως η επιτροπή του CODEX Alimentarius (εφεξής «Codex Alimentarius»), ο Παγκόσμιος Οργανισμός για την Υγεία των Ζώων (εφεξής «ΟΙΕ») και οι σχετικοί διεθνείς οργανισμοί που δραστηριοποιούνται στο πλαίσιο της διεθνούς σύμβασης για την προστασία των φυτών (εφεξής «ΙΡΡC»). Σε περίπτωση ασυμφωνίας μεταξύ των ορισμών που εγκρίνονται από την επιτροπή μέτρων υγειονομικής και φυτοϋγειονομικής προστασίας και των ορισμών που παρατίθενται στη συμφωνία ΥΦΠ, υπερισχύουν οι ορισμοί της συμφωνίας ΥΦΠ.
 ΑΡΘΡΟ 6.4
 Σχέση με τη


text:
συμφωνία ΠΟΕ
 Τα Μέρη επιβεβαιώνουν τα δικαιώματα και τις υποχρεώσεις που υπέχουν όσον αφορά τα μέτρα υγειονομικής και φυτοϋγειονομικής προστασίας βάσει της συμφωνίας ΥΦΠ. Καμία διάταξη του παρόντος κεφαλαίου δεν επηρεάζει τα δικαιώματα και τις υποχρεώσεις κάθε Μέρους που προβλέπονται βάσει της συμφωνίας ΥΦΠ.
 ΑΡΘΡΟ 6.5
 Αρμόδιες αρχές και σημεία επαφής
 1. Από την ημερομηνία έναρξης ισχύος της παρούσας συμφωνίας, κάθε Μέρος παρέχει στο άλλο Μέρος περιγραφή των αρμόδιων αρχών για την εφαρμογή του παρόντος κεφαλαίου και ένα σημείο επαφής για την επικοινωνία σχετικά με όλα τα θέματα που καλύπτονται από το παρόν κεφάλαιο.
 2. Κάθε Μέρος ενημερώνει το άλλο Μέρος για οποιαδήποτε σημαντική αλλαγή στη δομή, την οργάνωση και την κατανομή των αρμοδιοτήτων μεταξύ των αρμόδιων αρχών του και διασφαλίζει ότι οι πληροφορίες σχετικά με τα σημεία επαφής επικαιροποιούνται τακτικά.
 ΑΡΘΡΟ 6.6
 Εκτίμηση κινδύνων
 Τα Μέρη εξασφαλίζουν ότι τα μέτρα υγειονομικής και φυτοϋγειονομικής προστασίας τους βασίζονται σε εκτίμηση κινδύνων σύμφωνα με το άρθρο 5 και τις άλλες σχετικές διατάξεις της συμφωνίας ΥΦΠ.
 ΑΡΘΡΟ 6.7
 Όροι εισαγωγής, διαδικασίες εισαγωγής και διευκόλυνση των εμπορικών συναλλαγών
 1. Οι όροι εισαγωγής καθορίζονται από το Μέρος εισαγωγής προκειμένου να επιτυγχάνεται το ενδεδειγμένο επίπεδο προστασίας, με την επιφύλαξη και λαμβανομένων υπόψη των διαβουλεύσεων μεταξύ των Μερών, όταν είναι αναγκαίο.
 2. Χωρίς να θίγονται τα δικαιώματα και οι υποχρεώσεις κάθε Μέρους δυνάμει της συμφωνίας ΥΦΠ, το Μέρος εισαγωγής θα πρέπει, αν ζητηθεί από το Μέρος εξαγωγής, να εφαρμόζει τους όρους εισαγωγής προϊόντων στο σύνολο του εδάφους του Μέρους εξαγωγής με συνεκτικό τρόπο.
 3. Οι παράγραφοι 1 και 2 δεν επηρεάζουν τους όρους εισαγωγής που υφίστανται μεταξύ των Μερών κατά την ημερομηνία έναρξης ισχύος της παρούσας συμφωνίας. Τα Μέρη εξετάζουν κάθε αίτηση επανεξέτασης των εν λόγω όρων εισαγωγής.
 4. Κάθε Μέρος διασφαλίζει, όσον αφορά τυχόν διαδικασίες εισαγωγής για τον έλεγχο και την εξασφάλιση της τήρησης των μέτρων υγειονομικής ή φυτοϋγειονομικής προστασίας, συμπεριλαμβανομένων των μέτρων για την έγκριση και τον εκτελωνισμό, ότι:
 α)
 οι εν λόγω διαδικασίες είναι απλουστευμένες, ταχείες και ολοκληρώνονται χωρίς αδικαιολόγητη καθυστέρηση, σύμφωνα με τις διατάξεις της συμφωνίας ΥΦΠ·
 β)
 οι διαδικασίες αυτές εφαρμόζονται κατά τρόπο που δεν επιφέρει αυθαίρετη ή αδικαιολόγητη διακριτική μεταχείριση σε βάρος του άλλου Μέρους·
 γ)
 το σύνηθες διάστημα διεκπεραίωσης κάθε διαδικασίας δημοσιεύεται ή το προβλεπόμενο διάστημα διεκπεραίωσης κοινοποιείται στον αιτούντα, κατόπιν αιτήματός του· και
 δ)
 οι αιτήσεις για πληροφορίες περιορίζονται σε ό,τι είναι αναγκαίο για τις ενδεδειγμένες διαδικασίες ελέγχου, επιθεώρησης και έγκρισης, μεταξύ άλλων, για την έγκριση της χρήσης προσθέτων ή για τη θέσπιση ορίων ανοχής για τις προσμείξεις σε τρόφιμα, ποτά ή ζωοτροφές.
 5. Λαμβάνοντας υπόψη τα εφαρμοστέα πρότυπα που έχουν καταρτιστεί στο πλαίσιο της IPPC, τα Μέρη διατηρούν επαρκείς πληροφορίες σχετικά με το καθεστώς επιβλαβών οργανισμών, συμπεριλαμβανομένων των προγραμμάτων επιτήρησης, εκρίζωσης και περιορισμού και των αποτελεσμάτων τους, προκειμένου να υποστηρίζεται η κατηγοριοποίηση των επιβλαβών οργανισμών και να δικαιολογούνται φυτοϋγειονομικοί όροι εισαγωγής.
 6. Κάθε Μέρος καταρτίζει καταλόγους των ρυθμιζόμενων επιβλαβών οργανισμών για τα βασικά εμπορεύματα (20) όπου υφίστανται φυτοϋγειονομικά ζητήματα. Οι κατάλογοι περιλαμβάνουν, ανάλογα με την περίπτωση:
 α)
 τους επιβλαβείς οργανισμούς καραντίνας που δεν είναι γνωστό ότι είναι παρόντες


text:
σε οποιοδήποτε μέρος του εδάφους του·
 β)
 τους επιβλαβείς οργανισμούς καραντίνας που είναι γνωστό ότι είναι παρόντες σε οποιοδήποτε μέρος του εδάφους του, αλλά δεν είναι ευρέως διαδεδομένοι και τελούν υπό επίσημο έλεγχο· και
 γ)
 τυχόν άλλους ρυθμιζόμενους επιβλαβείς οργανισμούς για τους οποίους μπορούν να ληφθούν μέτρα φυτοϋγειονομικής προστασίας.
 Για βασικά εμπορεύματα για τα οποία υφίστανται ανησυχίες φυτοϋγειονομικού χαρακτήρα, οι όροι εισαγωγής περιορίζονται σε μέτρα του Μέρους εισαγωγής που διασφαλίζουν την απουσία ρυθμιζόμενων επιβλαβών οργανισμών. Το Μέρος εισαγωγής καθιστά διαθέσιμο τον κατάλογό του με τα ρυθμιζόμενα βασικά εμπορεύματα και τις φυτοϋγειονομικές απαιτήσεις εισαγωγής για το σύνολο των ρυθμιζόμενων βασικών εμπορευμάτων. Οι πληροφορίες αυτές περιλαμβάνουν, ανάλογα με την περίπτωση, τους συγκεκριμένους επιβλαβείς οργανισμούς καραντίνας και τις συμπληρωματικές δηλώσεις σχετικά με τα φυτοϋγειονομικά πιστοποιητικά που προβλέπονται από το Μέρος εισαγωγής.
 7. Όταν είναι αναγκαίο να καθοριστούν όροι εισαγωγής για την αντιμετώπιση αιτήματος του Μέρους εξαγωγής:
 α)
 το Μέρος εισαγωγής λαμβάνει όλα τα αναγκαία μέτρα ώστε να καταστεί δυνατή η εισαγωγή των σχετικών προϊόντων χωρίς αδικαιολόγητη καθυστέρηση·
 β)
 το Μέρος εξαγωγής:
 i)
 παρέχει όλες τις σχετικές πληροφορίες που απαιτεί το Μέρος εισαγωγής· και
 ii)
 παρέχει στο Μέρος εισαγωγής εύλογη πρόσβαση για έλεγχο και άλλες σχετικές διαδικασίες.
 8. Όταν, για να επιτευχθεί το ενδεδειγμένο επίπεδο προστασίας του Μέρους εισαγωγής, υπάρχει φάσμα εναλλακτικών μέτρων υγειονομικής ή φυτοϋγειονομικής προστασίας, τα Μέρη, κατόπιν αιτήματος του Μέρους εξαγωγής, εξετάζουν το ενδεχόμενο να επιλέξουν μια πιο πρακτική και λιγότερο περιοριστική για το εμπόριο λύση.
 9. Όταν για τους σκοπούς της υγειονομικής ή φυτοϋγειονομικής προστασίας απαιτείται έκδοση πιστοποιητικού από το Μέρος εξαγωγής, η μορφή του πιστοποιητικού και το περιεχόμενό του συμφωνούνται από τα Μέρη, λαμβανομένων υπόψη των διεθνών προτύπων, των κατευθυντήριων γραμμών ή των συστάσεων του Codex Alimentarius, του OIE ή της IPPC.
 10. Κάθε Μέρος προωθεί την εφαρμογή της ηλεκτρονικής πιστοποίησης και άλλων τεχνολογιών για τη διευκόλυνση του εμπορίου.
 11. Σκοπός των επαληθεύσεων από υπαλλήλους του Μέρους εισαγωγής στο έδαφος του Μέρους εξαγωγής θα πρέπει να είναι η διευκόλυνση νέων εμπορικών συναλλαγών. Οι επαληθεύσεις αυτές δεν θα πρέπει να μετατρέπονται σε μόνιμο μέτρο. Το Μέρος εισαγωγής αντικαθιστά υφιστάμενο μέτρο επαλήθευσης με εναλλακτικό μέτρο επαλήθευσης της συμμόρφωσης του Μέρους εξαγωγής με τις συμφωνηθείσες απαιτήσεις για φυτοϋγειονομικά μέτρα, αν η αντικατάσταση ζητηθεί από το Μέρος εξαγωγής και γίνει αποδεκτή χωρίς αδικαιολόγητη καθυστέρηση από το Μέρος εισαγωγής.
 12. Οι αποστολές ρυθμιζόμενων βασικών εμπορευμάτων γίνονται αποδεκτές με βάση επαρκείς εγγυήσεις του Μέρους εξαγωγής, χωρίς ειδικές άδειες εισαγωγής με τη μορφή έγκρισης ή άδειας, εκτός αν απαιτείται επίσημη έγκριση εισαγωγής, με βάση τα σχετικά πρότυπα, κατευθυντήριες γραμμές και συστάσεις της IPPC.
 13. Η ανάλυση κινδύνου από επιβλαβείς οργανισμούς αρχίζει το συντομότερο δυνατό και ολοκληρώνεται χωρίς αδικαιολόγητη καθυστέρηση.
 14. Κάθε εισφορά που επιβάλλεται για τις διαδικασίες επί των εισαγόμενων προϊόντων από το Μέρος εξαγωγής είναι ισότιμη σε σχέση με αυτές που επιβάλλονται σε ομοειδή εγχώρια προϊόντα και δεν πρέπει να είναι υψηλότερη από το πραγματικό κόστος της υπηρεσίας, σύμφωνα με το παράρτημα Γ παράγραφος 1 στοιχείο στ) της συμφωνίας ΥΦΠ.
 ΑΡΘΡΟ 6.8
 Έλεγχος
 1. Προκειμένου να οικοδομηθεί και να διατηρηθεί η εμπιστοσύνη όσον αφορά την


text:
αποτελεσματική εφαρμογή του παρόντος κεφαλαίου, τα Μέρη παρέχουν αμοιβαία συνδρομή για τη διενέργεια ελέγχων:
 α)
 για το σύνολο ή μέρος του συστήματος επιθεώρησης και πιστοποίησης του Μέρους εξαγωγής· και
 β)
 για τα αποτελέσματα των ελέγχων που έχουν διενεργηθεί σύμφωνα με το σύστημα επιθεώρησης και πιστοποίησης του Μέρους εξαγωγής.
 Τα Μέρη διενεργούν τους ελέγχους αυτούς σύμφωνα με τις διατάξεις της συμφωνίας ΥΦΠ, λαμβάνοντας υπόψη τα σχετικά διεθνή πρότυπα, τις κατευθυντήριες γραμμές και τις συστάσεις του Codex Alimentarius, του OIE ή της IPPC.
 2. Το Μέρος εισαγωγής μπορεί να διενεργεί τους ελέγχους ζητώντας πληροφορίες από το Μέρος εξαγωγής ή μέσω επισκέψεων ελέγχου στο Μέρος εξαγωγής.
 3. Οι επισκέψεις ελέγχου πραγματοποιούνται υπό τους όρους που έχουν συμφωνηθεί εκ των προτέρων από τα Μέρη.
 4. Το Μέρος εισαγωγής παρέχει στο Μέρος εξαγωγής τη δυνατότητα να υποβάλει εγγράφως σχόλια σχετικά με τα πορίσματα του ελέγχου. Το Μέρος εισαγωγής λαμβάνει υπόψη τα σχόλια αυτά πριν από την εξαγωγή των συμπερασμάτων του και την ενδεχόμενη ανάληψη δράσης για το συγκεκριμένο θέμα. Το Μέρος εισαγωγής παρέχει, χωρίς αδικαιολόγητη καθυστέρηση, στο Μέρος εξαγωγής γραπτή έκθεση στην οποία αναφέρονται τα συμπεράσματά του.
 5. Οι δαπάνες επίσκεψης ελέγχου βαρύνουν το Μέρος εισαγωγής, εκτός αν συμφωνηθεί διαφορετικά από τα Μέρη.
 ΑΡΘΡΟ 6.9
 Διαδικασία κατάρτισης καταλόγων των εγκαταστάσεων ή μονάδων
 1. Όταν απαιτείται από το Μέρος εισαγωγής, οι αρμόδιες αρχές του Μέρους εξαγωγής διασφαλίζουν ότι κατάλογοι των εγκαταστάσεων και των μονάδων που συμμορφώνονται με τους όρους εισαγωγής του Μέρους εισαγωγής καταρτίζονται, επικαιροποιούνται τακτικά και κοινοποιούνται στο Μέρος εισαγωγής.
 2. Το Μέρος εισαγωγής μπορεί να ζητήσει από το Μέρος εξαγωγής να του παράσχει τις πληροφορίες που είναι αναγκαίες για να εξετάσει τους καταλόγους που αναφέρονται στην παράγραφο 1. Αν δεν απαιτούνται πρόσθετες πληροφορίες για την επαλήθευση των καταχωρίσεων στους καταλόγους, το Μέρος εισαγωγής λαμβάνει τα αναγκαία μέτρα για να επιτρέπει τις εισαγωγές από τις εγκαταστάσεις και τις μονάδες που περιλαμβάνονται στους καταλόγους χωρίς αδικαιολόγητη καθυστέρηση. Χωρίς να θίγεται το άρθρο 6.13, τα μέτρα αυτά δεν περιλαμβάνουν προηγούμενη επιθεώρηση, εκτός αν η εν λόγω επιθεώρηση απαιτείται από τις νομοθετικές και κανονιστικές ρυθμίσεις κάθε Μέρους ή έχει συμφωνηθεί διαφορετικά από τα Μέρη.
 3. Το Μέρος εισαγωγής μπορεί να διενεργεί ελέγχους σύμφωνα με το άρθρο 6.8.
 4. Το Μέρος εισαγωγής δημοσιοποιεί τους καταλόγους που αναφέρονται στην παράγραφο 1, ανάλογα με την περίπτωση.
 5. Κάθε Μέρος ενημερώνει το άλλο Μέρος για την πρόθεσή του να θεσπίσει νέες νομοθετικές και κανονιστικές διατάξεις που εμπίπτουν στο πεδίο εφαρμογής του παρόντος άρθρου και παρέχει στο άλλο Μέρος τη δυνατότητα να υποβάλει σχετικές παρατηρήσεις.
 ΑΡΘΡΟ 6.10
 Προσαρμογή στις περιφερειακές συνθήκες
 1. Όσον αφορά τα ζώα, τα ζωικά προϊόντα και τα ζωικά υποπροϊόντα, τα Μέρη αναγνωρίζουν την έννοια των ζωνών και των διαμερισμάτων που ορίζονται στον κώδικα υγείας χερσαίων ζώων του OIE και στον κώδικα υγείας υδρόβιων ζώων του ΟΙΕ.
 2. Το Μέρος εισαγωγής, όταν θεσπίζει ή διατηρεί υγειονομικούς όρους εισαγωγής κατόπιν αιτήματος του Μέρους εξαγωγής, αναγνωρίζει τις ζώνες ή τα διαμερίσματα που έχει ορίσει το Μέρος εξαγωγής ως βάση της εξέτασης για να αποφασίσει αν θα επιτρέψει ή θα διατηρήσει την εισαγωγή.


text:
3. Το Μέρος εξαγωγής προσδιορίζει τις ζώνες ή τα διαμερίσματά του που αναφέρονται στην παράγραφο 2 και, κατόπιν αιτήματος του Μέρους εισαγωγής, παρέχει πλήρεις εξηγήσεις και στοιχεία τεκμηρίωσης βάσει του κώδικα υγείας χερσαίων ζώων του OIE ή του κώδικα υγείας υδρόβιων ζώων του ΟΙΕ, ή με άλλους τρόπους που κρίνονται κατάλληλοι από τα Μέρη με βάση τις εμπειρικές γνώσεις που έχουν αποκτήσει οι αρμόδιες αρχές του Μέρους εξαγωγής.
 4. Κάθε Μέρος διασφαλίζει ότι οι διαδικασίες και οι υποχρεώσεις που καθορίζονται στις παραγράφους 2 και 3 εκτελούνται χωρίς αδικαιολόγητη καθυστέρηση.
 5. Εκτός αν τα Μέρη συμφωνήσουν διαφορετικά, τα Μέρη, μέσω της επιτροπής μέτρων υγειονομικής και φυτοϋγειονομικής προστασίας, ανταλλάσσουν πληροφορίες σχετικά με έναν τρόπο θέσπισης και διατήρησης αμοιβαίας αναγνώρισης της κατάστασης της υγείας, βάσει του κώδικα υγείας χερσαίων ζώων του ΟΙΕ και των συστάσεων που εκδίδει ο ΟΙΕ.
 6. Κάθε Μέρος μπορεί να θεσπίσει τις ζώνες ή τα διαμερίσματα που αναφέρονται στην παράγραφο 2 για τις νόσους που δεν καλύπτονται από τον κώδικα υγείας χερσαίων ζώων του ΟΙΕ ή τον κώδικα υγείας υδρόβιων ζώων του ΟΙΕ και να συμφωνήσει με το άλλο Μέρος ως προς την εφαρμογή των εν λόγω ζωνών ή διαμερισμάτων στις εμπορικές συναλλαγές μεταξύ των Μερών.
 7. Όσον αφορά τα φυτά και τα φυτικά προϊόντα, τα Μέρη αναγνωρίζουν τις έννοιες των απαλλαγμένων από επιβλαβείς οργανισμούς περιοχών, των απαλλαγμένων από επιβλαβείς οργανισμούς τόπων παραγωγής, των απαλλαγμένων από επιβλαβείς οργανισμούς εγκαταστάσεων παραγωγής και των περιοχών χαμηλού επιπολασμού επιβλαβών οργανισμών που προσδιορίζονται στα διεθνή πρότυπα για τα φυτοϋγειονομικά μέτρα, τα οποία καταρτίστηκαν στο πλαίσιο της IPPC, καθώς και την έννοια των προστατευόμενων ζωνών, την οποία τα Μέρη συμφωνούν να εφαρμόζουν στις μεταξύ τους εμπορικές συναλλαγές.
 8. Το Μέρος εισαγωγής, όταν θεσπίζει ή διατηρεί φυτοϋγειονομικούς όρους εισαγωγής κατόπιν αιτήματος του Μέρους εξαγωγής, αναγνωρίζει τις απαλλαγμένες από επιβλαβείς οργανισμούς περιοχές, τους απαλλαγμένους από επιβλαβείς οργανισμούς τόπους παραγωγής, τις απαλλαγμένες από επιβλαβείς οργανισμούς εγκαταστάσεις παραγωγής, τις περιοχές χαμηλού επιπολασμού επιβλαβών οργανισμών και τις προστατευόμενες ζώνες που έχουν οριστεί από το Μέρος εξαγωγής, ως βάση της εξέτασης για να αποφασίσει αν θα επιτρέψει ή θα διατηρήσει την εισαγωγή.
 9. Το Μέρος εξαγωγής προσδιορίζει τις απαλλαγμένες από επιβλαβείς οργανισμούς περιοχές του, τους απαλλαγμένους από επιβλαβείς οργανισμούς τόπους παραγωγής του, τις απαλλαγμένες από επιβλαβείς οργανισμούς εγκαταστάσεις παραγωγής του και τις περιοχές χαμηλού επιπολασμού επιβλαβών οργανισμών ή τις προστατευόμενες ζώνες του. Κατόπιν αιτήματος του Μέρους εισαγωγής, το Μέρος εξαγωγής παρέχει πλήρεις εξηγήσεις και συμπληρωματικά στοιχεία με βάση τα σχετικά διεθνή πρότυπα για τα φυτοϋγειονομικά μέτρα, τα οποία καταρτίστηκαν στο πλαίσιο της IPPC, ή με άλλους τρόπους που κρίνονται κατάλληλοι από τα Μέρη, με βάση τις εμπειρικές γνώσεις που έχουν αποκτήσει οι σχετικές φυτοϋγειονομικές αρχές του Μέρους εξαγωγής.
 10. Για την εφαρμογή των παραγράφων 7 έως 9 μπορούν να διενεργούνται τεχνικές διαβουλεύσεις και έλεγχοι. Οι τεχνικές διαβουλεύσεις πραγματοποιούνται σύμφωνα με το άρθρο 6.12. Οι έλεγχοι διενεργούνται σύμφωνα με το άρθρο 6.8, λαμβανομένων υπόψη της βιολογίας του επιβλαβούς οργανισμού και του οικείου βασικού εμπορεύματος.
 11. Κάθε Μέρος διασφαλίζει ότι οι διαδικασίες και οι υποχρεώσεις που καθορίζονται στις παραγράφους 8 έως 10


text:
εκτελούνται χωρίς αδικαιολόγητη καθυστέρηση.
 12. Όταν εντοπίζεται η παρουσία επιβλαβούς οργανισμού καραντίνας σε προστατευόμενη ζώνη, το Μέρος εξαγωγής ενημερώνει αμέσως το Μέρος εισαγωγής και, κατόπιν αιτήματος του Μέρους εισαγωγής, αναστέλλει αμέσως τη σχετική εξαγωγή. Το Μέρος εξαγωγής μπορεί να αρχίσει ξανά την εξαγωγή υπό τον όρο ότι το Μέρος εισαγωγής είναι ικανοποιημένο από τις διαβεβαιώσεις που παρέσχε το Μέρος εξαγωγής.
 ΑΡΘΡΟ 6.11
 Διαφάνεια και ανταλλαγή πληροφοριών
 1. Κάθε Μέρος, σύμφωνα με το άρθρο 7 της συμφωνίας ΥΦΠ και τα παραρτήματα Β και Γ της συμφωνίας ΥΦΠ:
 α)
 διασφαλίζει ότι υπάρχει διαφάνεια όσον αφορά:
 i)
 τα μέτρα υγειονομικής και φυτοϋγειονομικής προστασίας, συμπεριλαμβανομένων των όρων εισαγωγής· και
 ii)
 τις διαδικασίες ελέγχου, επιθεώρησης και έγκρισης, συμπεριλαμβανομένων αναλυτικών στοιχείων σχετικά με τα υποχρεωτικά διοικητικά βήματα, τα αναμενόμενα χρονοδιαγράμματα και τις αρχές που είναι αρμόδιες να δέχονται και να επεξεργάζονται αιτήσεις εισαγωγής·
 β)
 ενισχύει την αμοιβαία κατανόηση των υγειονομικών και φυτοϋγειονομικών μέτρων κάθε Μέρους και της εφαρμογής τους· και
 γ)
 κατόπιν εύλογου αιτήματος του άλλου Μέρους και το συντομότερο δυνατό, παρέχει πληροφορίες σχετικά με τα μέτρα υγειονομικής και φυτοϋγειονομικής προστασίας του και την εφαρμογή τους, συμπεριλαμβανομένων:
 i)
 των όρων εισαγωγής που ισχύουν για την εισαγωγή συγκεκριμένων προϊόντων·
 ii)
 του σταδίου προόδου των αιτήσεων έκδοσης άδειας για συγκεκριμένα προϊόντα·
 iii)
 της συχνότητας των ελέγχων εισαγωγής που διενεργούνται σε προϊόντα τα οποία προέρχονται από το άλλο Μέρος· και
 iv)
 ζητημάτων που συνδέονται με την ανάπτυξη και την εφαρμογή των μέτρων υγειονομικής και φυτοϋγειονομικής προστασίας του, μεταξύ άλλων, της προόδου όσον αφορά νέα διαθέσιμα επιστημονικά στοιχεία τα οποία επηρεάζουν ή ενδέχεται να επηρεάσουν τις εμπορικές συναλλαγές μεταξύ των Μερών, με σκοπό να ελαχιστοποιηθούν οι αρνητικές τους συνέπειες.
 2. Όταν οι πληροφορίες που αναφέρονται στην παράγραφο 1 στοιχεία α) και γ) έχουν διατεθεί μέσω κοινοποίησης Μέρους στο πλαίσιο της συμφωνίας ΥΦΠ, ή όταν οι εν λόγω πληροφορίες διατίθενται σε επίσημο, προσβάσιμο από το κοινό και δωρεάν ιστότοπο του εν λόγω Μέρους, θεωρείται ότι έχουν παρασχεθεί οι πληροφορίες που αναφέρονται στην παράγραφο 1 στοιχεία α) και γ).
 ΑΡΘΡΟ 6.12
 Τεχνικές διαβουλεύσεις
 1. Όταν ένα Μέρος έχει σοβαρές ανησυχίες που αφορούν τη ζωή ή την υγεία του ανθρώπου, των ζώων ή των φυτών, ή μέτρα που προτείνει ή εφαρμόζει το άλλο Μέρος, το εν λόγω Μέρος μπορεί να ζητήσει τη διεξαγωγή τεχνικών διαβουλεύσεων.
 2. Το άλλο Μέρος ανταποκρίνεται στο εν λόγω αίτημα χωρίς αδικαιολόγητη καθυστέρηση και συμμετέχει σε τεχνικές διαβουλεύσεις για να αντιμετωπιστούν αυτές οι ανησυχίες.
 3. Κάθε Μέρος καταβάλλει προσπάθεια να παράσχει τις αναγκαίες πληροφορίες ώστε να αποφευχθεί διατάραξη του εμπορίου ή να βρεθεί αμοιβαία αποδεκτή λύση.
 4. Σε περίπτωση που τα Μέρη έχουν ήδη θεσπίσει άλλους μηχανισμούς πλην εκείνων που προβλέπονται στο παρόν άρθρο για την αντιμετώπιση των ανησυχιών, τους χρησιμοποιούν, στο μέτρο του δυνατού, ώστε να αποφεύγονται οι περιττές αλληλεπικαλύψεις.
 5. Κάθε Μέρος επιδιώκει την επίλυση τυχόν προβλημάτων σε σχέση με τα μέτρα υγειονομικής και φυτοϋγειονομικής προστασίας του άλλου Μέρους τα οποία αναφέρονται στην παράγραφο 1 μέσω τεχνικών διαβουλεύσεων δυνάμει του παρόντος άρθρου, πριν από την κίνηση διαδικασίας επίλυσης διαφορών βάσει της παρούσας συμφωνίας.
 6. Κάθε Μέρος μπορεί


text:
να θέσει τέλος στις τεχνικές διαβουλεύσεις με έγγραφη κοινοποίηση προς το άλλο Μέρος ανά πάσα στιγμή, εφόσον έχουν παρέλθει τουλάχιστον 90 ημέρες από την ημερομηνία παραλαβής της απάντησης του άλλου Μέρους που αναφέρεται στην παράγραφο 2 ή το άλλο χρονικό διάστημα που τυχόν έχει συμφωνηθεί σχετικά από τα Μέρη.
 ΑΡΘΡΟ 6.13
 Μέτρα έκτακτης ανάγκης
 1. Κάθε Μέρος μπορεί να θεσπίζει μέτρα έκτακτης ανάγκης που είναι απαραίτητα για την προστασία της ζωής ή της υγείας του ανθρώπου, των ζώων ή των φυτών. Κατά την έγκριση των εν λόγω μέτρων έκτακτης ανάγκης, η αρμόδια αρχή του εν λόγω Μέρους:
 α)
 ενημερώνει πάραυτα τις αρμόδιες αρχές του άλλου Μέρους για τα εν λόγω μέτρα έκτακτης ανάγκης·
 β)
 παρέχει στο άλλο Μέρος τη δυνατότητα να υποβάλει γραπτώς τις παρατηρήσεις του·
 γ)
 ξεκινά, ενδεχομένως, τεχνικές διαβουλεύσεις, όπως αναφέρεται στο άρθρο 6.12· και
 δ)
 λαμβάνει υπόψη τις παρατηρήσεις που αναφέρονται στο στοιχείο β) και τα αποτελέσματα των τεχνικών διαβουλεύσεων που αναφέρονται στο στοιχείο γ).
 2. Προκειμένου να αποφευχθούν περιττές διαταράξεις του εμπορίου, το Μέρος εισαγωγής, όταν λαμβάνει αποφάσεις σχετικά με αποστολές οι οποίες, κατά τη στιγμή της θέσπισης των μέτρων έκτακτης ανάγκης, βρίσκονται υπό μεταφορά μεταξύ των Μερών, εξετάζει τις πληροφορίες που παρασχέθηκαν έγκαιρα από το Μέρος εξαγωγής.
 3. Το Μέρος εισαγωγής διασφαλίζει ότι κανένα μέτρο έκτακτης ανάγκης που αναφέρεται στην παράγραφο 1 δεν διατηρείται χωρίς επιστημονικά τεκμήρια. Σε περιπτώσεις όπου τα επιστημονικά τεκμήρια είναι ανεπαρκή, το Μέρος εισαγωγής μπορεί να λαμβάνει προσωρινά μέτρα έκτακτης ανάγκης με βάση τις διαθέσιμες συναφείς πληροφορίες, μεταξύ άλλων, εκείνες που προέρχονται από τους σχετικούς διεθνείς οργανισμούς. Το Μέρος εισαγωγής επανεξετάζει το μέτρο έκτακτης ανάγκης με σκοπό την ελαχιστοποίηση των αρνητικών του επιπτώσεων στο εμπόριο, είτε με την κατάργηση του εν λόγω μέτρου είτε με την αντικατάστασή του από μόνιμο μέτρο.
 ΑΡΘΡΟ 6.14
 Ισοδυναμία
 1. Το Μέρος εισαγωγής αποδέχεται τα μέτρα υγειονομικής και φυτοϋγειονομικής προστασίας του Μέρους εξαγωγής ως ισοδύναμα, εφόσον το Μέρος εξαγωγής αποδείξει αντικειμενικά ότι τα μέτρα του επιτυγχάνουν το ενδεδειγμένο επίπεδο προστασίας του Μέρους εισαγωγής. Γι' αυτόν τον σκοπό, επιτρέπεται σε εύλογο βαθμό, κατόπιν αιτήματος, η πρόσβαση του Μέρους εισαγωγής για επιθεωρήσεις, δοκιμές και άλλες σχετικές διαδικασίες.
 2. Τα Μέρη, κατόπιν αιτήματος ενός από τα Μέρη, πραγματοποιούν διαβουλεύσεις με στόχο την επίτευξη ρυθμίσεων για τον καθορισμό της ισοδυναμίας συγκεκριμένων μέτρων υγειονομικής και φυτοϋγειονομικής προστασίας.
 3. Για τον καθορισμό της ισοδυναμίας των μέτρων υγειονομικής και φυτοϋγειονομικής προστασίας, τα Μέρη λαμβάνουν υπόψη τη σχετική καθοδήγηση της επιτροπής μέτρων υγειονομικής και φυτοϋγειονομικής προστασίας του ΠΟΕ, ιδίως την απόφαση για την εφαρμογή του άρθρου 4 της συμφωνίας για την εφαρμογή μέτρων υγειονομικής και φυτοϋγειονομικής προστασίας (21) και τα διεθνή πρότυπα, τις κατευθυντήριες γραμμές και τις συστάσεις του Codex Alimentarius, του OIE ή της IPPC.
 4. Όταν έχει καθοριστεί ισοδυναμία, τα Μέρη μπορούν να συμφωνήσουν εναλλακτικούς όρους εισαγωγής και την έκδοση απλουστευμένων πιστοποιητικών, λαμβάνοντας υπόψη τα διεθνή πρότυπα, τις κατευθυντήριες γραμμές ή τις συστάσεις του Codex Alimentarius, του OIE ή της IPPC.
 ΑΡΘΡΟ 6.15
 Επιτροπή μέτρων υγειονομικής και φυτοϋγειονομικής προστασίας
 1. Η επιτροπή μέτρων υγειονομικής και φυτοϋγειονομικής προστασίας που συγκροτείται δυνάμει του άρθρου


text:
22.3 είναι αρμόδια για την αποτελεσματική εφαρμογή και τη λειτουργία του παρόντος κεφαλαίου.
 2. Οι στόχοι της επιτροπής μέτρων υγειονομικής και φυτοϋγειονομικής προστασίας είναι:
 α)
 η βελτίωση της εφαρμογής των διατάξεων του παρόντος κεφαλαίου από κάθε Μέρος·
 β)
 η εξέταση υγειονομικών και φυτοϋγειονομικών θεμάτων αμοιβαίου ενδιαφέροντος· και
 γ)
 η ενίσχυση της επικοινωνίας και της συνεργασίας σε υγειονομικά και φυτοϋγειονομικά θέματα αμοιβαίου ενδιαφέροντος.
 3. Η επιτροπή μέτρων υγειονομικής και φυτοϋγειονομικής προστασίας:
 α)
 παρέχει ένα βήμα για να βελτιωθεί η κατανόηση από τα Μέρη των υγειονομικών και φυτοϋγειονομικών θεμάτων που σχετίζονται με την εφαρμογή της συμφωνίας ΥΦΠ·
 β)
 παρέχει ένα βήμα προκειμένου να ενισχυθεί η αμοιβαία κατανόηση των μέτρων υγειονομικής και φυτοϋγειονομικής προστασίας και των σχετικών ρυθμιστικών διαδικασιών κάθε Μέρους·
 γ)
 παρακολουθεί, επανεξετάζει και ανταλλάσσει πληροφορίες σχετικά με την εφαρμογή και την εκτέλεση των διατάξεων του παρόντος κεφαλαίου·
 δ)
 χρησιμεύει ως βήμα για την αντιμετώπιση των ανησυχιών που αναφέρονται στο άρθρο 6.12 παράγραφος 1, με σκοπό την εξεύρεση αμοιβαία αποδεκτών λύσεων, με την προϋπόθεση ότι τα Μέρη έχουν προηγουμένως επιχειρήσει να τις αντιμετωπίσουν μέσω των τεχνικών διαβουλεύσεων που προβλέπονται στο άρθρο 6.12, και για άλλα θέματα που έχουν συμφωνηθεί από τα Μέρη·
 ε)
 καθορίζει τα κατάλληλα μέσα, στα οποία μπορούν να περιλαμβάνονται ομάδες εργασίας ad hoc, για την εκτέλεση συγκεκριμένων καθηκόντων που σχετίζονται με τις αρμοδιότητες της επιτροπής μέτρων υγειονομικής και φυτοϋγειονομικής προστασίας·
 στ)
 μπορεί να επισημαίνει και να εξετάζει σχέδια τεχνικής συνεργασίας μεταξύ των Μερών σχετικά με την εκπόνηση, την υλοποίηση και την εφαρμογή μέτρων υγειονομικής και φυτοϋγειονομικής προστασίας· και
 ζ)
 μπορεί να διατυπώνει γνώμες σχετικά με ζητήματα και θέσεις για τις συνεδριάσεις της επιτροπής μέτρων υγειονομικής και φυτοϋγειονομικής προστασίας του ΠΟΕ και για τις συνεδριάσεις που διεξάγονται υπό την αιγίδα του Codex Alimentarius, του ΟΙΕ και της IPPC.
 4. Η επιτροπή μέτρων υγειονομικής και φυτοϋγειονομικής προστασίας απαρτίζεται από εκπροσώπους των Μερών που είναι αρμόδιοι για τα μέτρα υγειονομικής και φυτοϋγειονομικής προστασίας και διαθέτουν τη σχετική εμπειρογνωμοσύνη.
 5. Η επιτροπή μέτρων υγειονομικής και φυτοϋγειονομικής προστασίας καταρτίζει τον εσωτερικό της κανονισμό και μπορεί να τον αναθεωρεί, όποτε κρίνεται αναγκαίο.
 6. Η επιτροπή μέτρων υγειονομικής και φυτοϋγειονομικής προστασίας θα πραγματοποιήσει την πρώτη συνεδρίασή της εντός ενός έτους από την ημερομηνία έναρξης ισχύος της παρούσας συμφωνίας.
 ΑΡΘΡΟ 6.16
 Επίλυση διαφορών
 1. Το άρθρο 6.6, το άρθρο 6.7 παράγραφος 4 στοιχεία β) έως δ) και το άρθρο 6.14 παράγραφοι 1 και 2 δεν υπάγονται στη διαδικασία επίλυσης διαφορών του κεφαλαίου 21.
 2. Εκτός αν τα Μέρη αποφασίσουν διαφορετικά, στην περίπτωση διαφοράς στο πλαίσιο του παρόντος κεφαλαίου η οποία αφορά επιστημονικά ή τεχνικά θέματα, η ειδική ομάδα ζητά τη συμβουλή εμπειρογνωμόνων οι οποίοι έχουν επιλεγεί από την εν λόγω ομάδα έπειτα από διαβούλευση με τα Μέρη. Για τον σκοπό αυτό, η ειδική ομάδα, κατόπιν αιτήματος Μέρους, συγκροτεί συμβουλευτική ομάδα τεχνικών εμπειρογνωμόνων ή ζητά τη γνώμη των σχετικών διεθνών οργανισμών.
 ΚΕΦΑΛΑΙΟ 7
 ΤΕΧΝΙΚΑ ΕΜΠΟΔΙΑ ΣΤΟ ΕΜΠΟΡΙΟ
 ΑΡΘΡΟ 7.1
 Στόχοι
 Οι στόχοι του παρόντος κεφαλαίου είναι η διευκόλυνση και η αύξηση των εμπορευματικών συναλλαγών μεταξύ των Μερών:
 α)
 εξασφαλίζοντας ότι οι τεχνικοί κανονισμοί, τα πρότυπα και οι διαδικασίες


text:
αξιολόγησης της συμμόρφωσης δεν δημιουργούν περιττά εμπόδια στο εμπόριο·
 β)
 ενισχύοντας τη συνεργασία μεταξύ των Μερών, μεταξύ άλλων σχετικά με την εφαρμογή της συμφωνίας ΤΕΕ· και
 γ)
 αναζητώντας κατάλληλους τρόπους για τη μείωση των περιττών αρνητικών επιπτώσεων στο εμπόριο από τα μέτρα που εμπίπτουν στο πεδίο εφαρμογής του παρόντος κεφαλαίου.
 ΑΡΘΡΟ 7.2
 Πεδίο εφαρμογής
 1. Το παρόν κεφάλαιο εφαρμόζεται για την εκπόνηση, τη θέσπιση και την εφαρμογή τεχνικών κανονισμών, προτύπων και διαδικασιών αξιολόγησης της συμμόρφωσης των οργάνων της κεντρικής κυβέρνησης, όπως ορίζονται στη συμφωνία ΤΕΕ, που ενδέχεται να επηρεάσουν τις εμπορευματικές συναλλαγές μεταξύ των Μερών.
 2. Κάθε Μέρος λαμβάνει τα εύλογα μέτρα που έχει στη διάθεσή του, προκειμένου να ενθαρρύνει την τήρηση των διατάξεων των άρθρων 7.5 έως 7.11 από τα όργανα τοπικής αυτοδιοίκησης εντός του εδάφους του στο αμέσως κατώτερο ιεραρχικά επίπεδο από το επίπεδο της κεντρικής κυβέρνησης, τα οποία είναι αρμόδια για την εκπόνηση, τη θέσπιση και την εφαρμογή τεχνικών κανονισμών, προτύπων και διαδικασιών αξιολόγησης της συμμόρφωσης.
 3. Το παρόν κεφάλαιο δεν εφαρμόζεται:
 α)
 στις προδιαγραφές προμηθειών που έχουν καταρτιστεί από δημόσιο φορέα για την κάλυψη ιδίων αναγκών παραγωγής ή κατανάλωσης· ή
 β)
 στα μέτρα υγειονομικής ή φυτοϋγειονομικής προστασίας, όπως ορίζονται στο παράρτημα Α της συμφωνίας ΥΦΠ.
 ΑΡΘΡΟ 7.3
 Ενσωμάτωση ορισμένων διατάξεων της συμφωνίας ΤΕΕ
 1. Τα Μέρη επιβεβαιώνουν τα δικαιώματα και τις υποχρεώσεις τους δυνάμει της συμφωνίας ΤΕΕ.
 2. Τα άρθρα 2 έως 9 της συμφωνίας ΤΕΕ και τα παραρτήματα 1 και 3 της συμφωνίας ΤΕΕ ενσωματώνονται στην παρούσα συμφωνία και καθίστανται μέρος της, τηρουμένων των αναλογιών.
 3. Σε περίπτωση διαφοράς όσον αφορά συγκεκριμένο μέτρο ενός Μέρους για το οποίο το άλλο Μέρος ισχυρίζεται ότι παραβιάζει αποκλειστικά τις διατάξεις της συμφωνίας ΤΕΕ που αναφέρονται στην παράγραφο 2, το άλλο Μέρος, παρά το άρθρο 21.27 παράγραφος 1, επιλέγει τον μηχανισμό επίλυσης διαφορών βάσει της συμφωνίας ΠΟΕ.
 ΑΡΘΡΟ 7.4
 Ορισμοί
 Για τους σκοπούς του παρόντος κεφαλαίου, ισχύουν οι όροι και οι ορισμοί που παρατίθενται στο παράρτημα 1 της συμφωνίας ΤΕΕ.
 ΑΡΘΡΟ 7.5
 Τεχνικοί κανονισμοί
 1. Τα Μέρη αναγνωρίζουν τη σημασία των ορθών κανονιστικών πρακτικών για την εκπόνηση, τη θέσπιση και την εφαρμογή τεχνικών κανονισμών, ειδικότερα των εργασιών της επιτροπής τεχνικών εμποδίων στο εμπόριο του ΠΟΕ, σχετικά με τις ορθές κανονιστικές πρακτικές. Σ' αυτό το πλαίσιο, κάθε Μέρος αναλαμβάνει την υποχρέωση:
 α)
 κατά την εκπόνηση τεχνικού κανονισμού:
 i)
 να εκτιμά, σύμφωνα με τις οικείες νομοθετικές και κανονιστικές διατάξεις ή διοικητικές κατευθυντήριες γραμμές, τις διαθέσιμες κανονιστικές ή μη κανονιστικές εναλλακτικές επιλογές ως προς τον προτεινόμενο τεχνικό κανονισμό που θα μπορούσαν να εκπληρώσουν τον θεμιτό του στόχο, προκειμένου να διασφαλίζεται ότι ο προτεινόμενος τεχνικός κανονισμός δεν περιορίζει το εμπόριο περισσότερο απ' ό,τι είναι αναγκαίο για την εκπλήρωση του θεμιτού στόχου του, σύμφωνα με το άρθρο 2 παράγραφος 2 της συμφωνίας ΤΕΕ· η διάταξη αυτή δεν θίγει τα δικαιώματα κάθε Μέρους να εκπονεί, να θεσπίζει και να εφαρμόζει μέτρα, χωρίς καθυστέρηση, σε περίπτωση που προκύψουν ή υπάρχει κίνδυνος να προκύψουν επείγοντα προβλήματα, μεταξύ άλλων, όσον αφορά την ασφάλεια, την υγεία, την προστασία του περιβάλλοντος ή την εθνική ασφάλεια·
 ii)
 να καταβάλλει προσπάθειες για


text:
να διενεργεί συστηματικά εκτιμήσεις επιπτώσεων όσον αφορά τους τεχνικούς κανονισμούς που έχουν σημαντικές συνέπειες για το εμπόριο, περιλαμβανομένης εκτίμησης των επιπτώσεών τους στο εμπόριο· και
 iii)
 όπου ενδείκνυται, να καθορίζει τεχνικούς κανονισμούς βάσει απαιτήσεων για τα προϊόντα οι οποίες αφορούν επιδόσεις και όχι σχεδιαστικά ή περιγραφικά χαρακτηριστικά· και
 β)
 να επανεξετάζει, χωρίς να θίγεται το άρθρο 2 παράγραφος 3 της συμφωνίας ΤΕΕ, τους ισχύοντες τεχνικούς κανονισμούς σε κατάλληλα χρονικά διαστήματα, κατά προτίμηση όχι μεγαλύτερα των πέντε ετών, ιδίως με σκοπό την αύξηση της σύγκλισής τους με τα σχετικά διεθνή πρότυπα. Κατά την επανεξέταση αυτή, κάθε Μέρος λαμβάνει, μεταξύ άλλων, υπόψη τυχόν νέες εξελίξεις στα σχετικά διεθνή πρότυπα και εξετάζει κατά πόσον εξακολουθούν να υφίστανται οι περιστάσεις που οδήγησαν σε αποκλίσεις των τεχνικών κανονισμών του εν λόγω Μέρους από κάθε σχετικό διεθνές πρότυπο. Το αποτέλεσμα της εν λόγω επανεξέτασης γνωστοποιείται και εξηγείται στο άλλο Μέρος, κατόπιν αιτήματός του.
 2. Όταν ένα Μέρος θεωρεί ότι ο τεχνικός κανονισμός του και ένας τεχνικός κανονισμός του άλλου Μέρους με τους ίδιους στόχους και τα ίδια καλυπτόμενα προϊόντα είναι ισοδύναμοι, το εν λόγω Μέρος μπορεί να ζητήσει γραπτώς, παρέχοντας λεπτομερή αιτιολόγηση, από το άλλο Μέρος να αναγνωρίσει τους εν λόγω τεχνικούς κανονισμούς ως ισοδύναμους. Το Μέρος στο οποίο απευθύνεται το αίτημα εξετάζει θετικά την αποδοχή των εν λόγω τεχνικών κανονισμών ως ισοδύναμων, ακόμη και αν διαφέρουν, εφόσον κρίνει ότι ο τεχνικός κανονισμός του αιτούντος Μέρους ανταποκρίνεται επαρκώς στους στόχους του δικού του τεχνικού κανονισμού. Αν το Μέρος στο οποίο απευθύνεται το αίτημα δεν αποδέχεται ως ισοδύναμο έναν τεχνικό κανονισμό του Μέρους που υπέβαλε το αίτημα, το Μέρος στο οποίο απευθύνεται αίτημα, κατόπιν αιτήματος του Μέρους που υπέβαλε το αίτημα, εξηγεί τους λόγους της απόφασής του.
 3. Κατόπιν αιτήματος ενός Μέρους που ενδιαφέρεται για την ανάπτυξη τεχνικού κανονισμού παρόμοιου με τεχνικό κανονισμό του άλλου Μέρους, το Μέρος στο οποίο απευθύνεται το αίτημα, στον βαθμό που αυτό είναι πρακτικά εφικτό, παρέχει στο Μέρος που υπέβαλε το αίτημα σχετικές πληροφορίες, συμπεριλαμβανομένων μελετών ή εγγράφων, πλην των εμπιστευτικών πληροφοριών, στις οποίες βασίστηκε για την ανάπτυξη του τεχνικού κανονισμού του.
 4. Κάθε Μέρος εφαρμόζει ομοιόμορφα και με συνέπεια τις απαιτήσεις σχετικά με την τοποθέτηση προϊόντων στην αγορά οι οποίες ορίζονται σε τεχνικούς κανονισμούς που ισχύουν για το σύνολο του εδάφους του. Αν ένα Μέρος έχει τεκμηριωμένους λόγους να θεωρεί ότι κάποια από τις απαιτήσεις αυτές δεν εφαρμόζεται ομοιόμορφα και με συνέπεια στο έδαφος του άλλου Μέρους και ότι η κατάσταση αυτή έχει σημαντικές επιπτώσεις για το διμερές εμπόριο, το εν λόγω Μέρος μπορεί να κοινοποιήσει στο άλλο Μέρος τους εν λόγω τεκμηριωμένους λόγους προκειμένου να αποσαφηνιστεί το ζήτημα, και, ενδεχομένως, να αντιμετωπιστεί έγκαιρα από το σημείο επαφής που αναφέρεται στο άρθρο 7.14 ή από άλλα κατάλληλα όργανα που έχουν συσταθεί βάσει της παρούσας συμφωνίας.
 ΑΡΘΡΟ 7.6
 Διεθνή πρότυπα
 1. Για την εφαρμογή του παρόντος κεφαλαίου και της συμφωνίας ΤΕΕ, τα πρότυπα που εκδίδονται από διεθνείς οργανισμούς, όπως ο Διεθνής Οργανισμός Τυποποίησης (ISO), η Διεθνής Ηλεκτροτεχνική Επιτροπή (IEC), η Διεθνής Ένωση Τηλεπικοινωνιών (ITU), η επιτροπή του Codex Alimentarius, η Διεθνής Οργάνωση


text:
Πολιτικής Αεροπορίας (ΔΟΠΑ), το Παγκόσμιο Φόρουμ για την Εναρμόνιση των Κανονισμών σχετικά με τα Οχήματα (WP.29) στο πλαίσιο της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ), η υποεπιτροπή εμπειρογνωμόνων των Ηνωμένων Εθνών για το Παγκοσμίως Εναρμονισμένο Σύστημα Ταξινόμησης και Επισήμανσης Χημικών Προϊόντων (UNSCEGHS) και το Διεθνές Συμβούλιο για την εναρμόνιση τεχνικών απαιτήσεων για την καταχώριση φαρμακευτικών προϊόντων για ανθρώπινη χρήση (ICH), θεωρούνται σχετικά διεθνή πρότυπα που αναφέρονται στο παρόν κεφάλαιο, στα άρθρα 2 και 5 της συμφωνίας ΤΕΕ και στο παράρτημα 3 της συμφωνίας ΤΕΕ, υπό την προϋπόθεση ότι για την εκπόνησή τους έχουν τηρηθεί οι αρχές και οι διαδικασίες που ορίζονται στην απόφαση της επιτροπής τεχνικών εμποδίων στο εμπόριο του ΠΟΕ σχετικά με τις αρχές που διέπουν την ανάπτυξη διεθνών προτύπων, οδηγιών και συστάσεων σε σχέση με τα άρθρα 2 και 5 της συμφωνίας ΤΕΕ και με το παράρτημα 3 της συμφωνίας ΤΕΕ (22), εκτός αν τα εν λόγω πρότυπα ή σχετικά μέρη αυτών θα ήταν αναποτελεσματικά ή ακατάλληλα για την εκπλήρωση των επιδιωκόμενων θεμιτών στόχων.
 2. Με σκοπό την εναρμόνιση των προτύπων σε όσο το δυνατόν ευρύτερη βάση, τα Μέρη ενθαρρύνουν τους οργανισμούς τυποποίησης που δραστηριοποιούνται στο έδαφός τους, σε περιφερειακό ή εθνικό επίπεδο:
 α)
 να συμμετέχουν πλήρως, εντός των ορίων των δυνατοτήτων τους, στην εκπόνηση διεθνών προτύπων από τους αρμόδιους διεθνείς οργανισμούς τυποποίησης·
 β)
 να χρησιμοποιούν τα σχετικά διεθνή πρότυπα ως βάση για τα πρότυπα που εκπονούν, εκτός αν τα διεθνή πρότυπα θα ήταν αναποτελεσματικά ή ακατάλληλα, για παράδειγμα λόγω ανεπαρκούς επιπέδου προστασίας ή θεμελιωδών κλιματικών ή γεωγραφικών παραγόντων ή βασικών τεχνολογικών προβλημάτων·
 γ)
 να αποφεύγουν την επανάληψη των εργασιών ή την αλληλεπικάλυψη με τις εργασίες των διεθνών οργανισμών τυποποίησης· και
 δ)
 να επανεξετάζουν τα πρότυπά τους τα οποία δεν βασίζονται στα σχετικά διεθνή πρότυπα, σε κατάλληλα χρονικά διαστήματα που δεν υπερβαίνουν, κατά προτίμηση, τα πέντε έτη, με σκοπό την αύξηση της σύγκλισής τους με τα σχετικά διεθνή πρότυπα.
 3. Κατά την εκπόνηση τεχνικών κανονισμών ή στο πλαίσιο διαδικασιών αξιολόγησης της συμμόρφωσης:
 α)
 κάθε Μέρος χρησιμοποιεί τα σχετικά διεθνή πρότυπα, οδηγίες ή συστάσεις, ή τα σχετικά μέρη αυτών, στον βαθμό που προβλέπεται στο άρθρο 2 παράγραφος 4 και στο άρθρο 5 παράγραφος 4 της συμφωνίας ΤΕΕ, ως βάση για τους τεχνικούς κανονισμούς του και τις διαδικασίες του αξιολόγησης της συμμόρφωσης και αποφεύγει τις αποκλίσεις από τα σχετικά διεθνή πρότυπα ή τις πρόσθετες απαιτήσεις σε σύγκριση με τα πρότυπα αυτά, εκτός αν το Μέρος που εκπονεί τον τεχνικό κανονισμό ή τη μέθοδο αξιολόγησης της συμμόρφωσης μπορεί να αποδείξει, με βάση σχετικές πληροφορίες, συμπεριλαμβανομένων των διαθέσιμων επιστημονικών ή τεχνικών στοιχείων, ότι τα εν λόγω διεθνή πρότυπα θα ήταν αναποτελεσματικά ή ακατάλληλα για την εκπλήρωση των επιδιωκόμενων θεμιτών στόχων, όπως αναφέρεται στο άρθρο 2 παράγραφος 2 και στο άρθρο 5 παράγραφος 4 της συμφωνίας ΤΕΕ· και
 β)
 αν ένα Μέρος δεν χρησιμοποιεί τα σχετικά διεθνή πρότυπα, οδηγίες ή συστάσεις, ή τα σχετικά μέρη αυτών, όπως αναφέρεται στην παράγραφο 1, ως βάση για τους τεχνικούς κανονισμούς του ή τις διαδικασίες του αξιολόγησης της συμμόρφωσης, το εν λόγω Μέρος, κατόπιν


text:
αιτήματος του άλλου Μέρους, εξηγεί τους λόγους για τους οποίους θεωρεί ότι τα εν λόγω διεθνή πρότυπα είναι αναποτελεσματικά ή ακατάλληλα για την εκπλήρωση των επιδιωκόμενων θεμιτών στόχων, όπως αναφέρεται στο άρθρο 2 παράγραφος 2 και στο άρθρο 5 παράγραφος 4 της συμφωνίας ΤΕΕ, και του παρέχει τις σχετικές πληροφορίες, συμπεριλαμβανομένων των διαθέσιμων επιστημονικών ή τεχνικών στοιχείων επί των οποίων στηρίζεται η εκτίμηση αυτή, προσδιορίζοντας τα μέρη του εν λόγω τεχνικού κανονισμού ή της διαδικασίας αξιολόγησης της συμμόρφωσης τα οποία ουσιαστικά παρεκκλίνουν από τα σχετικά διεθνή πρότυπα, οδηγίες ή συστάσεις.
 4. Κάθε Μέρος παροτρύνει τους περιφερειακούς ή εθνικούς οργανισμούς τυποποίησης στο έδαφός του να συνεργάζονται με τους συναφείς οργανισμούς τυποποίησης του άλλου Μέρους στο πλαίσιο διεθνών δραστηριοτήτων τυποποίησης. Η συνεργασία αυτή μπορεί να λαμβάνει χώρα σε διεθνείς οργανισμούς τυποποίησης στους οποίους είναι μέλη αμφότερα τα Μέρη ή οι οργανισμοί τυποποίησης αμφότερων των Μερών. Η εν λόγω διμερής συνεργασία θα μπορούσε να αποσκοπεί, μεταξύ άλλων, στην προώθηση της ανάπτυξης διεθνών προτύπων, στη διευκόλυνση της ανάπτυξης κοινών προτύπων για τα δύο Μέρη σε τομείς κοινού ενδιαφέροντος όπου δεν υπάρχουν διεθνή πρότυπα, ιδίως όσον αφορά νέα προϊόντα ή τεχνολογίες, ή στην περαιτέρω ενίσχυση της ανταλλαγής πληροφοριών μεταξύ των οργανισμών τυποποίησης των Μερών.
 ΑΡΘΡΟ 7.7
 Πρότυπα
 1. Τα Μέρη επιβεβαιώνουν τις υποχρεώσεις που υπέχουν, βάσει του άρθρου 4 παράγραφος 1 της συμφωνίας ΤΕΕ, να εξασφαλίζουν ότι οι περιφερειακοί ή εθνικοί οργανισμοί τυποποίησής τους αποδέχονται και τηρούν τον κώδικα δεοντολογίας για την εκπόνηση, θέσπιση και εφαρμογή προτύπων, ο οποίος περιέχεται στο παράρτημα 3 της συμφωνίας ΤΕΕ.
 2. Τα Μέρη υπενθυμίζουν ότι, σύμφωνα με τον ορισμό του προτύπου στο παράρτημα 1 της συμφωνίας ΤΕΕ, η συμμόρφωση με τα πρότυπα δεν είναι υποχρεωτική. Όταν σε ένα Μέρος επιβάλλεται συμμόρφωση με ένα πρότυπο, μέσω ενσωμάτωσης του εν λόγω προτύπου σε τεχνικό κανονισμό ή διαδικασία αξιολόγησης της συμμόρφωσης ή μέσω παραπομπής στο εν λόγω πρότυπο σε τεχνικό κανονισμό ή διαδικασία αξιολόγησης της συμμόρφωσης, το Μέρος, κατά την κατάρτιση του σχεδίου τεχνικού κανονισμού ή διαδικασίας αξιολόγησης της συμμόρφωσης, τηρεί τις υποχρεώσεις διαφάνειας που αναφέρονται στο άρθρο 2 παράγραφος 9 ή στο άρθρο 5 παράγραφος 6 της συμφωνίας ΤΕΕ, καθώς και στο άρθρο 7.9.
 3. Κάθε Μέρος ενθαρρύνει, σύμφωνα με τις νομοθετικές και κανονιστικές διατάξεις του, τους περιφερειακούς ή εθνικούς οργανισμούς τυποποίησής του να διασφαλίζουν επαρκή συμμετοχή των ενδιαφερόμενων προσώπων στο έδαφος του εν λόγω Μέρους στη διαδικασία ανάπτυξης προτύπων και να παρέχουν σε πρόσωπα του άλλου Μέρους δυνατότητα συμμετοχής στις διαδικασίες διαβούλευσης οι οποίες είναι ανοικτές για το ευρύ κοινό, με όρους όχι λιγότερο ευνοϊκούς από εκείνους που παρέχουν στα δικά τους πρόσωπα.
 4. Τα Μέρη αναλαμβάνουν την υποχρέωση να ανταλλάσσουν πληροφορίες σχετικά με τα εξής:
 α)
 τη χρήση προτύπων από κάθε Μέρος προς υποστήριξη της απόδειξης ή της διευκόλυνσης της συμμόρφωσης με τεχνικούς κανονισμούς·
 β)
 τις διαδικασίες τους για τον καθορισμό προτύπων, ιδίως τον τρόπο και τον βαθμό στον οποίο χρησιμοποιούν διεθνή ή περιφερειακά πρότυπα ως βάση για την εκπόνηση των περιφερειακών ή εθνικών προτύπων τους· και
 γ)
 τις συμφωνίες συνεργασίας ή τις ρυθμίσεις σχετικά με την τυποποίηση τις


text:
οποίες διατηρούν με τρίτους ή με διεθνείς οργανισμούς.
 ΑΡΘΡΟ 7.8
 Διαδικασίες αξιολόγησης της συμμόρφωσης
 1. Όσον αφορά την εκπόνηση, τη θέσπιση και την εφαρμογή τεχνικών κανονισμών, το άρθρο 7.5 παράγραφος 1 στοιχείο α) σημεία i) και ii) και το άρθρο 7.5 παράγραφος 1 στοιχείο β) ισχύουν, αναλογικά, και για τις διαδικασίες αξιολόγησης της συμμόρφωσης.
 2. Σύμφωνα με το άρθρο 5 παράγραφος 1.2 της συμφωνίας ΤΕΕ, κάθε Μέρος διασφαλίζει ότι οι διαδικασίες αξιολόγησης της συμμόρφωσης δεν είναι αυστηρότερες ή δεν εφαρμόζονται αυστηρότερα απ' ό,τι απαιτείται προκειμένου να παρέχεται στο Μέρος εισαγωγής η δέουσα βεβαιότητα ότι τα προϊόντα πληρούν τους ισχύοντες τεχνικούς κανονισμούς ή πρότυπα, λαμβανομένων υπόψη των κινδύνων που συνδέονται με τα προϊόντα, μεταξύ άλλων, των κινδύνων που θα μπορούσε να δημιουργήσει η έλλειψη συμμόρφωσης.
 3. Τα Μέρη αναγνωρίζουν ότι υπάρχει μια ευρεία δέσμη μηχανισμών που διευκολύνουν την αποδοχή των αποτελεσμάτων των διαδικασιών αξιολόγησης της συμμόρφωσης. Στους μηχανισμούς αυτούς μπορούν να περιλαμβάνονται:
 α)
 συμφωνίες για την αμοιβαία αναγνώριση των αποτελεσμάτων των διαδικασιών αξιολόγησης της συμμόρφωσης, όσον αφορά συγκεκριμένους τεχνικούς κανονισμούς, οι οποίες διεξάγονται από οργανισμούς εγκατεστημένους στο έδαφος του άλλου Μέρους·
 β)
 συνεργατικές και εθελοντικές συμφωνίες μεταξύ οργανισμών αξιολόγησης της συμμόρφωσης εγκατεστημένων στο έδαφος των Μερών·
 γ)
 πλειονομερείς και πολυμερείς συμφωνίες ή ρυθμίσεις αναγνώρισης στις οποίες συμμετέχουν και τα δύο Μέρη·
 δ)
 η χρήση της διαπίστευσης για την επιλογή οργανισμών αξιολόγησης της συμμόρφωσης·
 ε)
 ο κρατικός διορισμός οργανισμών αξιολόγησης της συμμόρφωσης, συμπεριλαμβανομένων οργανισμών που είναι εγκατεστημένοι στο έδαφος του άλλου Μέρους·
 στ)
 η αναγνώριση, από ένα Μέρος, των αποτελεσμάτων διαδικασιών αξιολόγησης της συμμόρφωσης που διεξάγονται στο έδαφος του άλλου Μέρους· και
 ζ)
 η δήλωση συμμόρφωσης του κατασκευαστή ή του προμηθευτή.
 4. Τα Μέρη ανταλλάσσουν πληροφορίες σχετικά με τους μηχανισμούς που καλύπτονται από την παράγραφο 3. Κάθε Μέρος, κατόπιν αιτήματος του άλλου Μέρους, παρέχει πληροφορίες σχετικά με τα εξής:
 α)
 τους μηχανισμούς που αναφέρονται στην παράγραφο 3 και παρόμοιους μηχανισμούς με σκοπό να διευκολύνεται η αποδοχή των αποτελεσμάτων των διαδικασιών αξιολόγησης της συμμόρφωσης·
 β)
 τους παράγοντες, συμπεριλαμβανομένων της εκτίμησης και διαχείρισης κινδύνων, που λαμβάνονται υπόψη κατά την επιλογή κατάλληλων διαδικασιών αξιολόγησης της συμμόρφωσης για συγκεκριμένα προϊόντα· και
 γ)
 την πολιτική διαπίστευσης, μεταξύ άλλων, σχετικά με τα διεθνή πρότυπα διαπίστευσης, και τις διεθνείς συμφωνίες και ρυθμίσεις στον τομέα της διαπίστευσης, συμπεριλαμβανομένων εκείνων της Διεθνούς Συνεργασίας για τη Διαπίστευση Εργαστηρίων (ILAC) και του Διεθνούς Φόρουμ Διαπίστευσης (IAF), στο μέτρο του δυνατού και στον βαθμό που χρησιμοποιούνται από ένα Μέρος σε έναν συγκεκριμένο τομέα.
 5. Σε σχέση μ' αυτούς τους μηχανισμούς, κάθε Μέρος:
 α)
 χρησιμοποιεί, όποτε είναι δυνατόν και σύμφωνα με τις οικείες νομοθετικές και κανονιστικές διατάξεις του, τη δήλωση συμμόρφωσης του προμηθευτή ως διασφάλιση της συμμόρφωσης με τους εφαρμοστέους τεχνικούς κανονισμούς·
 β)
 χρησιμοποιεί τη διαπίστευση βάσει εξουσίας που παρέχεται από δημόσια αρχή ή ασκείται από δημόσια αρχή, κατά περίπτωση, ως μέσο απόδειξης της τεχνικής επάρκειας για την επιλογή οργανισμών αξιολόγησης της συμμόρφωσης·
 γ)
 αν η διαπίστευση προβλέπεται από τον νόμο ως αναγκαίο ξεχωριστό στάδιο για την επιλογή οργανισμών αξιολόγησης της συμμόρφωσης, διασφαλίζει ότι οι δραστηριότητες διαπίστευσης είναι ανεξάρτητες από τις δραστηριότητες αξιολόγησης της συμμόρφωσης


text:
και ότι δεν υφίστανται συγκρούσεις συμφερόντων μεταξύ των οργανισμών διαπίστευσης και των οργανισμών αξιολόγησης της συμμόρφωσης τους οποίους διαπιστεύουν οι πρώτοι· τα Μέρη μπορούν να συμμορφώνονται με την υποχρέωση αυτή μέσω διαχωρισμού των οργανισμών αξιολόγησης της συμμόρφωσης από τους οργανισμούς διαπίστευσης (23)·
 δ)
 εξετάζει το ενδεχόμενο να προσχωρήσει ή, κατά περίπτωση, να μην απαγορεύσει στους οργανισμούς δοκιμής, επιθεώρησης και πιστοποίησης να προσχωρήσουν σε διεθνείς συμφωνίες ή ρυθμίσεις για τη διευκόλυνση της αποδοχής αποτελεσμάτων αξιολόγησης της συμμόρφωσης· και
 ε)
 σε περίπτωση που έχει εξουσιοδοτήσει δύο ή περισσότερους οργανισμούς αξιολόγησης της συμμόρφωσης να διεξαγάγουν τις διαδικασίες αξιολόγησης της συμμόρφωσης που απαιτούνται για τη διάθεση ενός προϊόντος στην αγορά, δεν απαγορεύει στους οικονομικούς φορείς να επιλέγουν μεταξύ οργανισμών αξιολόγησης της συμμόρφωσης.
 6. Τα Μέρη συνεργάζονται στον τομέα της αμοιβαίας αναγνώρισης, βάσει της συμφωνίας για την αμοιβαία αναγνώριση μεταξύ της Ευρωπαϊκής Κοινότητας και της Ιαπωνίας, η οποία υπογράφηκε στις Βρυξέλλες στις 4 Απριλίου 2001. Τα Μέρη μπορούν επίσης να αποφασίσουν, βάσει των σχετικών διατάξεων της εν λόγω συμφωνίας, να επεκτείνουν την κάλυψη όσον αφορά τα προϊόντα, τις εφαρμοστέες ρυθμιστικές απαιτήσεις και τους αναγνωρισμένους οργανισμούς αξιολόγησης της συμμόρφωσης.
 ΑΡΘΡΟ 7.9
 Διαφάνεια
 1. Κατά την ανάπτυξη τεχνικού κανονισμού ή διαδικασίας αξιολόγησης της συμμόρφωσης που μπορεί να έχει σημαντικές επιπτώσεις στο εμπόριο, κάθε Μέρος:
 α)
 προβαίνει σε διαδικασίες διαβούλευσης, με την επιφύλαξη των νομοθετικών και κανονιστικών του διατάξεων, οι οποίες είναι ανοικτές στο ευρύ κοινό και δημοσιοποιεί τα αποτελέσματα αυτών των διαδικασιών διαβούλευσης και τυχόν υφιστάμενων εκτιμήσεων επιπτώσεων·
 β)
 παρέχει τη δυνατότητα σε πρόσωπα του άλλου Μέρους να συμμετέχουν στις διαδικασίες διαβούλευσης που είναι ανοικτές στο ευρύ κοινό υπό όρους όχι λιγότερο ευνοϊκούς από εκείνους που παρέχει στα δικά του πρόσωπα·
 γ)
 συνεκτιμά τις απόψεις του άλλου Μέρους κατά τη διεξαγωγή των διαδικασιών διαβούλευσης που είναι ανοικτές στο ευρύ κοινό και, κατόπιν αιτήματος του άλλου Μέρους, παρέχει γραπτές απαντήσεις σε εύθετο χρόνο στις παρατηρήσεις που υπέβαλε το άλλο Μέρος·
 δ)
 επιπροσθέτως στο άρθρο 7.5 παράγραφος 1 στοιχείο α) σημείο ii), δημοσιοποιεί τα αποτελέσματα της εκτίμησης επιπτώσεων σχετικά με προτεινόμενο τεχνικό κανονισμό ή διαδικασία εκτίμησης της συμμόρφωσης, αν έχει διενεργηθεί, συμπεριλαμβανομένων των επιπτώσεων στο εμπόριο· και
 ε)
 καταβάλλει προσπάθειες για να παράσχει, κατόπιν αιτήματος του άλλου Μέρους, περίληψη στα αγγλικά της εκτίμησης επιπτώσεων που αναφέρεται στο στοιχείο δ).
 2. Κάθε Μέρος, όταν πραγματοποιεί γνωστοποιήσεις σύμφωνα με το άρθρο 2 παράγραφος 9.2 ή το άρθρο 5 παράγραφος 6.2 της συμφωνίας ΤΕΕ:
 α)
 παρέχει προθεσμία, κατ' αρχήν, τουλάχιστον 60 ημερών από την ημερομηνία της γνωστοποίησης ώστε το άλλο Μέρος να υποβάλει γραπτές παρατηρήσεις επί της πρότασης, εκτός αν υφίστανται ή υπάρχει κίνδυνος να προκύψουν επείγοντα προβλήματα ασφάλειας, υγείας, προστασίας του περιβάλλοντος ή εθνικής ασφάλειας και, όπου είναι πρακτικά δυνατόν, εξετάζει δεόντως εύλογα αιτήματα για παράταση της προθεσμίας υποβολής παρατηρήσεων·
 β)
 παρέχει την ηλεκτρονική έκδοση ολόκληρου του κοινοποιηθέντος κειμένου μαζί με την κοινοποίηση·
 γ)
 παρέχει, σε περίπτωση που το κοινοποιηθέν κείμενο δεν έχει συνταχθεί σε μία από τις επίσημες γλώσσες του ΠΟΕ, λεπτομερή και πλήρη περιγραφή του περιεχομένου του μέτρου με τη μορφή κοινοποίησης, καθώς και, αν ήδη υπάρχει, μετάφραση του


text:
κοινοποιηθέντος κειμένου σε μία από τις επίσημες γλώσσες του ΠΟΕ·
 δ)
 απαντά γραπτώς στις γραπτές παρατηρήσεις που λαμβάνει από το άλλο Μέρος σχετικά με την πρόταση, το αργότερο μέχρι την ημερομηνία δημοσίευσης του τελικού τεχνικού κανονισμού ή της διαδικασίας αξιολόγησης της συμμόρφωσης·
 ε)
 παρέχει πληροφορίες σχετικά με το εγκριθέν τελικό κείμενο με προσθήκη στην αρχική κοινοποίηση·
 στ)
 προβλέπει εύλογο χρονικό διάστημα (24) μεταξύ της δημοσίευσης των τεχνικών κανονισμών και της έναρξης ισχύος τους, έτσι ώστε να προσαρμοστούν οι οικονομικοί φορείς του άλλου Μέρους· και
 ζ)
 διασφαλίζει ότι τα κέντρα πληροφόρησης που έχουν δημιουργηθεί σύμφωνα με το άρθρο 10 της συμφωνίας ΤΕΕ παρέχουν πληροφορίες και απαντήσεις σε μία από τις επίσημες γλώσσες του ΠΟΕ σε εύλογα ερωτήματα που υποβάλλονται από το άλλο Μέρος ή από ενδιαφερόμενα πρόσωπα του άλλου Μέρους επί των εγκεκριμένων τεχνικών κανονισμών και διαδικασιών αξιολόγησης της συμμόρφωσης.
 3. Κάθε Μέρος παρέχει, κατόπιν αιτήματος του άλλου Μέρους, πληροφορίες σχετικά με τους στόχους και το σκεπτικό ενός τεχνικού κανονισμού ή μιας μεθόδου αξιολόγησης της συμμόρφωσης που έχει εγκρίνει ή προτίθεται να εγκρίνει το Μέρος.
 4. Κάθε Μέρος διασφαλίζει ότι όλοι οι τεχνικοί κανονισμοί και οι διαδικασίες αξιολόγησης της συμμόρφωσης που εγκρίνει δημοσιεύονται και διατίθενται δωρεάν από επίσημους ιστοτόπους και, αν υπάρχει ήδη η δυνατότητα, στα αγγλικά.
 ΑΡΘΡΟ 7.10
 Εποπτεία της αγοράς
 1. Για τους σκοπούς του παρόντος άρθρου, η «εποπτεία της αγοράς» είναι ένα καθήκον των δημόσιων αρχών ξεχωριστό από τις διαδικασίες αξιολόγησης της συμμόρφωσης, το οποίο διεξάγεται έπειτα από αυτές τις διαδικασίες και ορίζεται ως οι δραστηριότητες που διεξάγονται και τα μέτρα που λαμβάνονται από δημόσιες αρχές βάσει των διαδικασιών ενός Μέρους, με σκοπό το εν λόγω Μέρος να παρακολουθεί ή να παρεμβαίνει σε ζητήματα συμμόρφωσης των προϊόντων με τις απαιτήσεις που ορίζονται στις νομοθετικές και κανονιστικές διατάξεις του.
 2. Κάθε Μέρος, μεταξύ άλλων:
 α)
 ανταλλάσσει πληροφορίες με το άλλο Μέρος σχετικά με την εποπτεία της αγοράς και τις δραστηριότητες επιβολής, για παράδειγμα για τις αρχές που είναι αρμόδιες για την εποπτεία της αγοράς και την επιβολή, ή για τα μέτρα που λαμβάνονται κατά των επικίνδυνων προϊόντων·
 β)
 διασφαλίζει ότι τα καθήκοντα εποπτείας της αγοράς είναι ανεξάρτητα από τα καθήκοντα αξιολόγησης της συμμόρφωσης, με σκοπό την αποφυγή συγκρούσεων συμφερόντων (25)· και
 γ)
 διασφαλίζει ότι δεν υφίστανται συγκρούσεις συμφερόντων μεταξύ των αρχών εποπτείας της αγοράς και των ενδιαφερόμενων προσώπων που υπόκεινται σε έλεγχο ή εποπτεία, συμπεριλαμβανομένων του κατασκευαστή, του εισαγωγέα και του διανομέα.
 ΑΡΘΡΟ 7.11
 Σήμανση και επισήμανση
 1. Τα Μέρη σημειώνουν ότι ένας τεχνικός κανονισμός μπορεί να περιλαμβάνει ή να αφορά αποκλειστικά απαιτήσεις σήμανσης ή επισήμανσης. Ως εκ τούτου, αν ένα Μέρος καταρτίζει απαιτήσεις σήμανσης ή επισήμανσης με τη μορφή τεχνικού κανονισμού, το εν λόγω Μέρος εξασφαλίζει ότι, όταν οι απαιτήσεις αυτές εκπονούνται, θεσπίζονται ή εφαρμόζονται, δεν έχουν σκοπό ή αποτέλεσμα να δημιουργήσουν περιττά εμπόδια για το διεθνές εμπόριο και δεν είναι περισσότερο περιοριστικές για το εμπόριο απ' όσο είναι αναγκαίο για την επίτευξη θεμιτών στόχων, όπως αναφέρεται στο άρθρο 2 παράγραφος 2 της συμφωνίας ΤΕΕ.
 2. Ιδίως, τα Μέρη συμφωνούν ότι, αν ένα Μέρος απαιτεί σήμανση ή επισήμανση


text:
προϊόντων με τη μορφή τεχνικού κανονισμού:
 α)
 οι απαιτούμενες πληροφορίες για την εν λόγω σήμανση ή επισήμανση προϊόντων περιορίζονται σε εκείνες που αφορούν τα ενδιαφερόμενα πρόσωπα, συμπεριλαμβανομένων των καταναλωτών, των χρηστών του προϊόντος ή των αρχών, για την ένδειξη της συμμόρφωσης του προϊόντος με τις κανονιστικές απαιτήσεις·
 β)
 κανένα Μέρος δεν απαιτεί οποιαδήποτε προηγούμενη έγκριση, καταχώριση ή πιστοποίηση των σημάνσεων ή επισημάνσεων προϊόντων ως προϋπόθεση για τη διάθεση στην αγορά προϊόντων τα οποία, κατά τα άλλα, συμμορφώνονται με τις υποχρεωτικές τεχνικές προδιαγραφές του, εκτός αν αυτό είναι αναγκαίο για την εκπλήρωση του θεμιτού στόχου του·
 γ)
 αν το εν λόγω Μέρος απαιτεί τη χρήση ενιαίου αριθμού ταυτοποίησης για τη σήμανση ή την επισήμανση προϊόντων, χορηγεί τον αριθμό αυτό στα ενδιαφερόμενα πρόσωπα, συμπεριλαμβανομένου του κατασκευαστή, του εισαγωγέα και του διανομέα, χωρίς αδικαιολόγητη καθυστέρηση και χωρίς διακρίσεις·
 δ)
 υπό την προϋπόθεση ότι δεν προκαλείται παρανόηση, αντίφαση ή σύγχυση, ή ότι δεν διακυβεύονται οι θεμιτοί στόχοι του Μέρους, το Μέρος επιτρέπει τα εξής σε σχέση με τις πληροφορίες που απαιτούνται στη χώρα προορισμού των εμπορευμάτων:
 i)
 την παροχή πληροφοριών σε άλλες γλώσσες επιπλέον της γλώσσας που απαιτείται στη χώρα προορισμού των εμπορευμάτων·
 ii)
 τη χρήση διεθνούς ονοματολογίας, εικονογραμμάτων, συμβόλων ή γραφημάτων· και
 iii)
 την παροχή πρόσθετων πληροφοριών, πέραν εκείνων που απαιτούνται στη χώρα προορισμού των εμπορευμάτων·
 ε)
 το Μέρος αποδέχεται τη διεξαγωγή των εργασιών επισήμανσης και διορθώσεων της επισήμανσης στις αποθήκες τελωνειακής αποταμίευσης στο σημείο εισαγωγής εναλλακτικά προς τη διεξαγωγή τους στο Μέρος εξαγωγής, εκτός αν απαιτείται να διεξάγεται η εν λόγω επισήμανση από πρόσωπα στα οποία έχει χορηγηθεί άδεια για λόγους δημόσιας υγείας ή ασφάλειας· και
 στ)
 το Μέρος, εκτός αν θεωρεί ότι με τον τρόπο αυτό υπονομεύονται θεμιτοί στόχοι βάσει της συμφωνίας ΤΕΕ, καταβάλλει προσπάθειες να αποδέχεται την τοποθέτηση μη μόνιμων ή αποσπώμενων ετικετών, ή τη σήμανση ή επισήμανση στο συνοδευτικό έγγραφο αντί της επικόλλησής της επί του προϊόντος.
 ΑΡΘΡΟ 7.12
 Συνεργασία
 1. Τα Μέρη εντείνουν τη συνεργασία τους στον τομέα των τεχνικών κανονισμών, των προτύπων και των διαδικασιών αξιολόγησης της συμμόρφωσης, αποβλέποντας στην αύξηση της αμοιβαίας κατανόησης των αντίστοιχων συστημάτων τους και στη διευκόλυνση της πρόσβασης στις αντίστοιχες αγορές τους. Τα Μέρη αναγνωρίζουν ότι οι υφιστάμενοι διάλογοι ρυθμιστικής συνεργασίας αποτελούν σημαντικά μέσα για την ενίσχυση της συνεργασίας αυτής.
 2. Τα Μέρη επιδιώκουν να προσδιορίζουν, να αναπτύσσουν και να προωθούν πρωτοβουλίες διευκόλυνσης του εμπορίου που παρουσιάζουν αμοιβαίο ενδιαφέρον.
 3. Στις πρωτοβουλίες που αναφέρονται στην παράγραφο 2 μπορούν να περιλαμβάνονται:
 α)
 η βελτίωση της ποιότητας και της αποτελεσματικότητας των εκατέρωθεν τεχνικών κανονισμών, προτύπων και διαδικασιών αξιολόγησης της συμμόρφωσης, και η προώθηση ορθών ρυθμιστικών πρακτικών μέσω ρυθμιστικής συνεργασίας μεταξύ των Μερών, συμπεριλαμβανομένης της ανταλλαγής πληροφοριών, εμπειριών και δεδομένων·
 β)
 κατά περίπτωση, η απλούστευση των εκατέρωθεν τεχνικών κανονισμών, προτύπων και διαδικασιών αξιολόγησης της συμμόρφωσης·
 γ)
 η αύξηση της σύγκλισης των εκατέρωθεν τεχνικών κανονισμών, προτύπων και διαδικασιών αξιολόγησης της συμμόρφωσης με τα σχετικά διεθνή πρότυπα, οδηγίες ή συστάσεις·
 δ)
 η διασφάλιση της αποτελεσματικής αλληλεπίδρασης και συνεργασίας των εκατέρωθεν ρυθμιστικών αρχών σε διεθνές, περιφερειακό ή εθνικό επίπεδο·
 ε)
 η προώθηση ή η ενίσχυση της συνεργασίας μεταξύ


text:
των οργανισμών των Μερών που είναι επιφορτισμένοι με την τυποποίηση, τη διαπίστευση και τις διαδικασίες αξιολόγησης της συμμόρφωσης· και
 στ)
 η ανταλλαγή πληροφοριών, στο μέτρο του δυνατού, σχετικά με διεθνείς συμφωνίες και ρυθμίσεις που αφορούν τα τεχνικά εμπόδια στο εμπόριο και των οποίων είναι συμβαλλόμενο μέρος ένα ή αμφότερα τα Μέρη.
 ΑΡΘΡΟ 7.13
 Επιτροπή τεχνικών εμποδίων στο εμπόριο
 1. Η επιτροπή τεχνικών εμποδίων στο εμπόριο, η οποία συγκροτείται δυνάμει του άρθρου 22.3, είναι υπεύθυνη για την αποτελεσματική εφαρμογή και λειτουργία του παρόντος κεφαλαίου.
 2. Η επιτροπή τεχνικών εμποδίων στο εμπόριο έχει τις ακόλουθες αρμοδιότητες:
 α)
 επανεξέταση της εφαρμογής και της λειτουργίας του παρόντος κεφαλαίου·
 β)
 επανεξέταση της συνεργασίας στον τομέα της ανάπτυξης και της βελτίωσης των τεχνικών κανονισμών, των προτύπων και των διαδικασιών αξιολόγησης της συμμόρφωσης, όπως προβλέπεται στο άρθρο 7.12·
 γ)
 επανεξέταση του παρόντος κεφαλαίου υπό το φως οποιωνδήποτε εξελίξεων στο πλαίσιο της επιτροπής τεχνικών εμποδίων του ΠΟΕ, που έχει συσταθεί βάσει του άρθρου 13 της συμφωνίας ΤΕΕ, και, αν είναι αναγκαίο, διατύπωση συστάσεων για τροποποιήσεις του παρόντος κεφαλαίου·
 δ)
 λήψη οποιωνδήποτε μέτρων που τα Μέρη τυχόν κρίνουν ότι θα μπορούσαν να βοηθήσουν στην εφαρμογή του παρόντος κεφαλαίου και της συμφωνίας ΤΕΕ και στη διευκόλυνση του εμπορίου μεταξύ των Μερών·
 ε)
 συζήτηση κάθε θέματος που καλύπτεται από το παρόν κεφάλαιο, κατόπιν αιτήματος ενός από τα Μέρη·
 στ)
 άμεση εξέταση κάθε θέματος που θα εγείρει ένα Μέρος αναφορικά με την εκπόνηση, τη θέσπιση ή την εφαρμογή τεχνικών κανονισμών, προτύπων ή μεθόδων αξιολόγησης της συμμόρφωσης του άλλου Μέρους βάσει του παρόντος κεφαλαίου και της συμφωνίας ΤΕΕ·
 ζ)
 σύσταση, εφόσον απαιτείται για την επίτευξη των στόχων του παρόντος κεφαλαίου, ad hoc τεχνικών ομάδων εργασίας προκειμένου να ασχοληθούν με συγκεκριμένα θέματα ή τομείς με σκοπό την εύρεση λύσης·
 η)
 ανταλλαγή πληροφοριών σχετικά με το έργο που επιτελείται σε περιφερειακά και πολυμερή φόρουμ τα οποία ασχολούνται με δραστηριότητες σχετικές με τους τεχνικούς κανονισμούς, τα πρότυπα και τις διαδικασίες αξιολόγησης της συμμόρφωσης, καθώς και σχετικά με την εφαρμογή και τη λειτουργία του παρόντος κεφαλαίου·
 θ)
 εκτέλεση άλλων καθηκόντων που ενδέχεται να της ανατεθούν από τη μεικτή επιτροπή σύμφωνα με το άρθρο 22.1 παράγραφος 5 στοιχείο β)· και
 ι)
 υποβολή εκθέσεων στη μεικτή επιτροπή, αν το κρίνει αναγκαίο, σχετικά με την εφαρμογή και τη λειτουργία του παρόντος κεφαλαίου.
 3. Ο συντονισμός της επιτροπής τεχνικών εμποδίων στο εμπόριο και κάθε ad hoc τεχνικής ομάδας εργασίας υπό την αιγίδα της διεξάγεται:
 α)
 για την Ευρωπαϊκή Ένωση, από την Ευρωπαϊκή Επιτροπή· και
 β)
 για την Ιαπωνία, από το Υπουργείο Εξωτερικών.
 4. Οι αρχές που αναφέρονται στην παράγραφο 3 είναι αρμόδιες για τον συντονισμό με τα αρμόδια θεσμικά όργανα και πρόσωπα στο αντίστοιχο έδαφός τους, καθώς και για να εξασφαλίζουν ότι τα εν λόγω θεσμικά όργανα και πρόσωπα προσκαλούνται στις συνεδριάσεις της επιτροπής τεχνικών εμποδίων στο εμπόριο, όπως απαιτείται.
 5. Κατόπιν αιτήματος ενός Μέρους, η επιτροπή τεχνικών εμποδίων στο εμπόριο και κάθε ad hoc τεχνική ομάδα εργασίας υπό την αιγίδα της συνεδριάζουν σε χρόνο και τόπο που θα συμφωνηθεί μεταξύ των εκπροσώπων των Μερών. Οι συνεδριάσεις μπορούν να διεξάγονται μέσω


text:
εικονοδιάσκεψης ή με άλλα μέσα.
 ΑΡΘΡΟ 7.14
 Σημεία επαφής
 1. Κάθε Μέρος, κατά την έναρξη ισχύος της παρούσας συμφωνίας, ορίζει ένα σημείο επαφής για την εφαρμογή του παρόντος κεφαλαίου και κοινοποιεί στο άλλο Μέρος τα στοιχεία επικοινωνίας, συμπεριλαμβανομένων πληροφοριών σχετικά με τους αρμόδιους υπαλλήλους. Τα Μέρη προβαίνουν αμέσως σε αμοιβαία ενημέρωση όσον αφορά κάθε μεταβολή των εν λόγω στοιχείων επικοινωνίας.
 2. Τα καθήκοντα του σημείου επαφής περιλαμβάνουν:
 α)
 την ανταλλαγή πληροφοριών σχετικά με τους τεχνικούς κανονισμούς, τα πρότυπα και τις διαδικασίες αξιολόγησης της συμμόρφωσης κάθε Μέρους ή οποιαδήποτε άλλα θέματα που καλύπτονται από το παρόν κεφάλαιο·
 β)
 την παροχή κάθε πληροφορίας ή διευκρίνισης που ενδέχεται να ζητηθεί από ένα Μέρος σύμφωνα με το παρόν κεφάλαιο, σε έντυπη ή ηλεκτρονική μορφή, εντός εύλογου χρονικού διαστήματος που έχει συμφωνηθεί μεταξύ των Μερών και, ει δυνατόν, εντός 60 ημερών από την ημερομηνία παραλαβής του αιτήματος· και
 γ)
 την άμεση αποσαφήνιση και αντιμετώπιση, στο μέτρο του δυνατού, κάθε ζητήματος που εγείρει ένα Μέρος σε σχέση με την εκπόνηση, τη θέσπιση ή την εφαρμογή τεχνικών κανονισμών, προτύπων και διαδικασιών αξιολόγησης της συμμόρφωσης βάσει του παρόντος κεφαλαίου και της συμφωνίας ΤΕΕ.
 ΚΕΦΑΛΑΙΟ 8
 ΣΥΝΑΛΛΑΓΕΣ ΣΤΟΝ ΤΟΜΕΑ ΤΩΝ ΥΠΗΡΕΣΙΩΝ, ΑΠΕΛΕΥΘΕΡΩΣΗ ΤΩΝ ΕΠΕΝΔΥΣΕΩΝ ΚΑΙ ΗΛΕΚΤΡΟΝΙΚΟ ΕΜΠΟΡΙΟ
 ΤΜΗΜΑ Α
 Γενικές διατάξεις
 ΑΡΘΡΟ 8.1
 Πεδίο εφαρμογής
 1. Τα Μέρη, επιβεβαιώνοντας τις αντίστοιχες υποχρεώσεις τους που απορρέουν από τη συμφωνία για τον ΠΟΕ και τη δέσμευσή τους να διαμορφώσουν καλύτερο κλίμα για την ανάπτυξη του εμπορίου και των επενδύσεων μεταξύ των Μερών, θεσπίζουν τις αναγκαίες ρυθμίσεις για τη σταδιακή αμοιβαία απελευθέρωση των συναλλαγών στον τομέα των υπηρεσιών και των επενδύσεων, καθώς και για τη συνεργασία στον τομέα του ηλεκτρονικού εμπορίου.
 2. Για τους σκοπούς του παρόντος κεφαλαίου, τα Μέρη επιβεβαιώνουν το δικαίωμά τους να θεσπίζουν ρυθμιστικά μέτρα στο έδαφός τους, ώστε να επιτυγχάνουν θεμιτούς στόχους πολιτικής, όπως η προστασία της δημόσιας υγείας, της ασφάλειας, του περιβάλλοντος ή της δημόσιας ηθικής, η κοινωνική προστασία ή η προστασία των καταναλωτών ή η προώθηση και η προστασία της πολιτισμικής πολυμορφίας.
 3. Το παρόν κεφάλαιο δεν εφαρμόζεται σε μέτρα που αφορούν φυσικά πρόσωπα Μέρους τα οποία επιζητούν πρόσβαση στην αγορά εργασίας του άλλου Μέρους ούτε σε μέτρα που αφορούν θέματα σχετικά με την ιθαγένεια ή την υπηκοότητα, τη διαμονή ή την απασχόληση σε μόνιμη βάση.
 4. Το παρόν κεφάλαιο δεν απαγορεύει σε Μέρος να εφαρμόζει μέτρα για τη ρύθμιση της εισόδου ή της προσωρινής διαμονής φυσικών προσώπων στο έδαφός του, συμπεριλαμβανομένων των μέτρων που είναι αναγκαία για την προστασία της ακεραιότητας φυσικών προσώπων και την εξασφάλιση της ομαλής κυκλοφορίας τους διαμέσου των εθνικών του συνόρων, υπό την προϋπόθεση ότι τα εν λόγω μέτρα δεν εφαρμόζονται κατά τρόπο ώστε να ακυρώνουν ή να αποδυναμώνουν τα οφέλη που απορρέουν για το άλλο Μέρος από τους όρους του παρόντος κεφαλαίου. Το γεγονός και μόνο ότι απαιτείται θεώρηση για τα φυσικά πρόσωπα μιας συγκεκριμένης χώρας και όχι για τα φυσικά πρόσωπα άλλων χωρών δεν θεωρείται ότι ακυρώνει ή αποδυναμώνει τα οφέλη που απορρέουν από τους όρους του παρόντος κεφαλαίου.
 ΑΡΘΡΟ 8.2
 Ορισμοί
 Για τους σκοπούς του παρόντος κεφαλαίου ισχύουν


text:
οι ακόλουθοι ορισμοί:
 α)
 «υπηρεσίες επισκευής και συντήρησης αεροσκαφών κατά τις οποίες το αεροσκάφος αποσύρεται από τη γραμμή»: εργασίες που εκτελούνται σε αεροσκάφος ή τμήμα αυτού το οποίο έχει αποσυρθεί από τη γραμμή και δεν περιλαμβάνουν τις λεγόμενες εργασίες συντήρησης γραμμής πτήσεων·
 β)
 «υπηρεσίες ηλεκτρονικού συστήματος κρατήσεων (ΗΣΚ)»: οι υπηρεσίες που παρέχονται μέσω μηχανογραφικών συστημάτων τα οποία περιέχουν πληροφορίες σχετικές με τα προγραμματισμένα δρομολόγια των αερομεταφορέων, τη διαθεσιμότητα αυτών, τους ναύλους και τους κανόνες που ισχύουν για τους ναύλους και βάσει των οποίων είναι δυνατόν να γίνονται κρατήσεις και να εκδίδονται εισιτήρια·
 γ)
 «καλυπτόμενη επιχείρηση»: επιχείρηση στο έδαφος Μέρους που είναι ήδη εγκατεστημένη σύμφωνα με το στοιχείο θ), άμεσα ή έμμεσα, από επιχειρηματία του άλλου Μέρους, κατά την ημερομηνία έναρξης ισχύος της παρούσας συμφωνίας ή που εγκαθίσταται στη συνέχεια, σύμφωνα με την ισχύουσα νομοθεσία·
 δ)
 «διασυνοριακές συναλλαγές στον τομέα των υπηρεσιών»: παροχή υπηρεσίας:
 i)
 από το έδαφος Μέρους στο έδαφος του άλλου Μέρους· ή
 ii)
 στο έδαφος Μέρους για τους χρήστες της υπηρεσίας του άλλου Μέρους·
 ε)
 «άμεσοι φόροι»: ο όρος αυτός περιλαμβάνει το σύνολο των φόρων επί του συνολικού εισοδήματος, του συνολικού κεφαλαίου ή στοιχείων του εισοδήματος ή του κεφαλαίου, συμπεριλαμβανομένων των φόρων επί των κερδών από τις μεταβιβάσεις κυριότητας, των φόρων περιουσίας, κληρονομιών και δωρεών και των φόρων επί των συνολικών ποσών μισθών ή αμοιβών που καταβάλλουν οι επιχειρήσεις, καθώς και των φόρων ανατίμησης κεφαλαίου·
 στ)
 «οικονομική δραστηριότητα»: οποιαδήποτε υπηρεσία ή δραστηριότητα βιομηχανικού, εμπορικού ή επαγγελματικού χαρακτήρα, καθώς και βιοτεχνικές δραστηριότητες, αλλά όχι υπηρεσίες που παρέχονται ή δραστηριότητες που ασκούνται κατά την άσκηση κρατικής εξουσίας·
 ζ)
 «επιχείρηση»: νομικό πρόσωπο ή υποκατάστημα ή γραφείο αντιπροσωπείας·
 η)
 «επιχειρηματίας Μέρους»: φυσικό ή νομικό πρόσωπο ενός Μέρους που ενδιαφέρεται να εγκαταστήσει, εγκαθιστά ή έχει εγκαταστήσει επιχείρηση σύμφωνα με το στοιχείο θ) στο έδαφος του άλλου Μέρους·
 θ)
 «εγκατάσταση»: η σύσταση ή η απόκτηση νομικού προσώπου, μεταξύ άλλων, μέσω κεφαλαιουχικής συμμετοχής, ή η ίδρυση υποκαταστήματος ή γραφείου αντιπροσωπείας στην Ευρωπαϊκή Ένωση ή στην Ιαπωνία αντίστοιχα, με σκοπό τη σύναψη ή διατήρηση σταθερών οικονομικών δεσμών (26)·
 ι)
 «υφιστάμενος»: σε ισχύ κατά την ημερομηνία έναρξης ισχύος της παρούσας συμφωνίας·
 ια)
 «υπηρεσίες επίγειας εξυπηρέτησης»: παροχή των ακόλουθων υπηρεσιών σε αερολιμένα, έναντι αμοιβής ή βάσει σύμβασης: αντιπροσώπευση αερομεταφορέων, διοίκηση και εποπτεία, εξυπηρέτηση επιβατών, διαχείριση αποσκευών, υπηρεσίες στον διάδρομο, υπηρεσίες τροφοδοσίας, εκτός της παρασκευής φαγητού, διαχείριση αεροπορικού φορτίου ή αεροπορικού ταχυδρομείου, εφοδιασμός αεροσκάφους με καύσιμα, συντήρηση και καθαρισμός αεροσκάφους, επίγειες μεταφορές, υπηρεσίες κατά την πτήση, διοίκηση πληρωμάτων και σχεδιασμός πτήσεων. Οι υπηρεσίες επίγειας εξυπηρέτησης δεν περιλαμβάνουν: εξυπηρέτηση με ίδια μέσα, ασφάλεια, συντήρηση γραμμής, επισκευή και συντήρηση αεροσκαφών ή τη λειτουργία ή διαχείριση βασικών κεντρικών υποδομών αερολιμένα, όπως ο εξοπλισμός αποπάγωσης, τα συστήματα διανομής καυσίμων, τα συστήματα διαχείρισης αποσκευών και τα σταθερά συστήματα μεταφοράς εντός του αερολιμένα·
 ιβ)
 «νομικό πρόσωπο»: κάθε νομική οντότητα που έχει δεόντως συσταθεί ή οργανωθεί, βάσει της ισχύουσας νομοθεσίας, κερδοσκοπικού ή μη χαρακτήρα, η οποία ανήκει στον ιδιωτικό ή τον δημόσιο τομέα, συμπεριλαμβανομένων των εταιρειών, των οικονομικών συνασπισμών μεγάλων επιχειρήσεων, των προσωπικών εταιρειών, των κοινών επιχειρήσεων, των ατομικών επιχειρήσεων ή των ενώσεων·
 ιγ)
 ένα νομικό